Bersalam Dengan Dyana Pun Suatu Kesalahan Rupanya…

 Sementara penduduk dan pengundi di Teluk Intan berbangga dan meraikan kehadiran Dyana Sofya sebagai calon dalam pilihanraya kecil Teluk Intan yang bakal berlangsung pada 31 Mei ini, keadaan yang sama tidak berlaku kepada sebahagian kakitangan kerajaan yang bertugas di bandar ini.
Kehadiran beliau sebagai calon muda yang menarik dan telah menjadi fenomena, rupa-rupanya ada petaka di sebaliknya.
Ini berikutan kehadirannya yang sekaligus mendatangkan resah dan gelisah kepada UMNO dan BN untuk memenangi pilihanraya kecil ini telah membuatkan ada ketua jabatan yang hilang pertimbangan dan tidak rasional dalam menjalankan tugas mereka.
Berikutan hari penamaan calon pilihanraya kecil Teluk Intan pada 19 Mei lalu diadakan di Dewan Sekolah Menengah Seri Perak dan ramai guru-guru yang sedang bertugas ketika itu, maka ramailah di kalangan mereka yang tidak mahu melepaskan peluang mahu melihat calon DAP itu dari dekat serta bersalam dengannya.
Terlanjur nama Dyana sudah menjadi fenomena dan wajah serta penampilannya pula menarik, sama seperti penduduk Teluk Intan yang lain, bahkan di kalangan ahli Puteri UMNO sekali pun, sebenarnya bukanlah luar biasa jika ada keinginan untuk menatap wajahnya dari dekat, bergambar atau bersalam dengannya.
Namun demikian, tanpa disedari guru-guru yang didapati bersalam dengan Dyana itu rupa-rupanya sentiasa diperhatikan dan dicatat namanya. Dengan hasrat untuk memgampu, membodek serta ingin menyumbang kepada kemenangan calon BN, Mah Siew Keong kononnya 100 peratus atau pun majoriti guru-guru di Teluk Intan mengundi BN, guru-guru terbabit kini dalam proses di panggil mengadap ketua jabatan untuk dikenakan tindakan.
Kesalahannya hanya kerana didapati bersalam dengan Dyana dan dicop ssbagai pro pembangkang.
Mungkin mereka akan dipanggil untuk mengetahui sama ada undi mereka diberikan kepada BN atau DAP atau barangkali juga akan disusuli dengan tindakan pertukaran sekolah jika didapati mempunyai kecenderungan yang kuat terhadap pembangkang.
Sekurang-kurangnya hampir 10 guru-guru yang didapati bersalam dengan Dyana ketika hari penamaan calon 19 Mei lalu akan dipanggil mengadap ketua jabatan dalam masa terdekat ini. Guru-guru yang dipercayai ada kecondongan terhadap PR sama ada melalui perbualan seharian dan sebagainya juga turut akan dipanggil sama.
Sehingga ini ramai guru-guru meluahkan rasa tidak puas hati atas perkara ini dan mempersoalkan sejak bila bersalam dengan calon parti pembangkang merupakan suatu kesalahan? Mereka juga mempersoalkan, jika tidak mahu guru-guru berdepan kemungkinan bertemu dan bersalam dengan calon DAP, Dyana Sofya itu, seharusnya buatlah penamaan calon di tempat lain dan bukannya di dewan sekolah.
Tindakan ugutan yang dilakukan terhadap guru-guru ini tidak lebih menyerlahkan jiwa resah dan gelisah UMNO dan BN menghadapi pilihanraya kecil Teluk Intan ini. Arus penolakan rakyat yang semakin kuat terhadap BN, ditambah dengan kehadiran calon muda yang ditonjolkan oleh DAP, membuatkan ada ketua jabatan yang menjadi pembodek BN atau memang ianya merupakan arahan daripada pihak atasan telah menjadi hilang pertimbangan serta tidak rasional.
Ugutan terhadap guru-guru yang hanya didapati bersalam dengan Dyana ini menambahkan lagi sejumlah salah laku dan kesombomgan BN serta para pemimpinnya dalam pilihanraya kecil ini. Di ketika undi adalah rahsia dan menjadi kebebasan mutlak setiap rakyat berdasarkan pertimbangan dan penilaian mereka sendiri, taktik jahat dan kotor nampaknya terus berleluasa.
Sebelum ini, Menteri Komunikasi dan Multimedia, Ahmad Shabery Cheek melontarkan ugutan kepada pengundi muda Teluk Intan dengan mengatakan akses internet yang lebih pantas akan didatangkan ke bandar Teluk Intan ini sekiranya pengundi muda memberikan sokongan dan memastikan kemenangan calon BN, Mah Siew Keong.
Kemudian disusuli pula dengan kenyataan Menteri Wilayah Persekutuan dan Setiausaha Agung UMNO, Tengku Adnan Tengku Mansor yang mengatakan pembangunan hanya akan diberikan kepada penduduk Teluk Intan sekiranya BN memenangi pilihanraya kecil ini.
Jika ugutan mahu memberi akses internet dan mendatangkan pembangunan mungkin sudah agak biasa didengar sebelum ini tetapi ugutan hanya kerana bersalam dengan calon bukan daripada parti kerajaan, mungkin agak pelik dan hanya berlaku di negara ini saja.
Agaknya inilah lambang kejayaan kempen “Malaysia Boleh” dan seruan agar “berfikir di luar kotak” yang sering dilaung-laungkan pemimpin UMNO dan BN sebelum ini? (SH 24/05/2014)

0

0

votes
Article Rating
Kongsikan artikel ini


BN Dah Lupakan Pengundi Cina, Sasaran Lebih Kepada Melayu

 Setelah hampir seminggu kempen pilihanraya kecil Teluk Intan berjalan, BN didapati masih kekurangan sokongan daripada pengundi Cina yang meliputi 42 peratus daripada 60,483 jumlah pengundi keseluruhan di kawasan itu. Pengundi Cina dikesan masih selesa bersama-sama dengan DAP yang sudah menguasai kawasan itu sejak dua kali pilihanraya lalu.
Walaupun kali ini DAP meletakkan calon berbangsa Melayu iaitu Dyana Sofya tetapi rata-rata pengundi Cina tidak mengambil ianya sebagai isu besar kerana sebelum ini iaitu dalam pilihanraya 2008, calon DAP yang bertanding dan menang di Teluk Intan juga adalah berbangsa India, M Manogaran.
Lebih dari itu, salah satu DUN dalam kawasan Teluk Intan iaitu Pasir Bedamar turut pernah diwakili oleh calon DAP berbangsa Melayu, Fadzlan Yahya selama tiga penggal.
Oleh itu, isu calon DAP bukan daripada bangsa Cina bukanlah masalah besar bagi majoriti pengundi Cina di Teluk Intan. Sebagaimana dua pilihanraya sebelum ini, pada 31 Mei ini juga mereka akan memberikan sokongan kepada DAP. Salah seorang pengundi Cina yang ditemui, sambil berseloroh berkata, “kami sudah lama mengamalkan 1Malaysia”.
Menyedari keadaan itu, BN kini terpaksa mengalih tumpuan untuk meraih sebanyak mungkin undi daripada kalangan pengundi Melayu yang berjumlah 38 peratus yang sebahagiannya berada di dalam DUN Changkat Jong. Pengundi Cina bukan lagi keutamaan dan akan sedikit demi sedikit dilupakan oleh BN.
Hanya pengundi Cina yang dikesan pengundi putih BN saja akan diberi perhatian selepas ini.
Bukan saja jentera kempen, terutama daripada luar Teluk Intan lebih memberi perhatian kepada pengundi Melayu, malahan kedatangan menteri-menteri dan pemimpin daripada Kuala Lumpur juga lebih memberi tumpuan kepada sasaran yang sama.
Surau, masjid, perkampungan serta penempatan Melayu seperti Kampung Bahagia, Durian Sebatang, Selabak, Batak Rabit, sekitar Jalan Changkat Jong dan lain-lainnya akan menjadi tumpuan dalam hari-hari terakhir kempen ini.
Untuk tujuan meracuni pemikiran pengundi Melayu juga, kempen berbentuk propaganda yang mengaitkan DAP dengan komunis dan 13 Mei serta menyebar gambar palsu Dyana berbikini turut dilakukan agar hasil yang maksimum diperolehi. Kempen seperti ini akan terus diperhebatkan dari semasa ke semasa.
Berikutan dalam pilihanraya lalu BN kecundang dengan majoriti 7,313 undi, BN merasakan kemungkinan untuk menang hanya boleh dicapai sekiranya lebih banyak undi Melayu memihak kepada mereka.
Janji pembangunan yang dibuat oleh beberapa menteri, ugutan bahawa pembangunan dan kelajuan internet akan dipertingkatkan sekiranya BN menang, ugutan kepada pengundi RELA, cemuhan supaya jangan mengundi semata-mata kerana calon itu memakai lipstik dan sebagainya adalah jelas ditujukan kepada pengundi Melayu yang rata-ratanya masih berpendapatan rendah dan boleh dikelirukan pemikirannya agar terus bergantung kepada kerajaan.
Bagi pengundi Cina, kempen semumpama itu tidak bererti langsung kepada mereka.
Menjelang hari-hari terakhir juga, kempen rumah ke rumah serta kunjungan membawa buah tangan turut dipercayai akan dilipatgandakan untuk memastikan majoriti pengundi Melayu mengundi calon BN, Mah Siew Keong.
Bagi jentera BN, kegagalan mereka mendapatkan lebih banyak undi Cina juga disebabkan ketidak-upayaan jentera daripada parti komponen yang lain menjalankan fungsi dengan sebaiknya. Di banyak kawasan pusat daerah mengundi, hanya jentera UMNO yang kelihatan, manakala wakil daripada MCA dan MIC hampir tidak kelihatan.
Walaupun calon Gerakan yang bertanding tetapi jentera daripada parti itu lebih sibuk mengiringi calon bertemu dengan pengundi dan hampir tidak meletakkan wakil mereka di banyak pusat daerah mengundi, termasuk di kawasan yang mempunyai pengundi berbilang kaum.
Ini menjadikan ramai yang kecewa dengan sikap parti komponen itu, terutamanya MCA yang seolah-olah mahu melihat calon Gerakan turut kecundang supaya tidak jauh bezanya dengan kedudukan parti itu yang tidak meletakkan calon di Bukit Gelugor.
Di hari-hari terakhir ini, untuk DAP memastikan kemenangan dalam PRU 13 lalu dikekalkan, peranan rakan gabungan mereka iaitu PKR dan PAS untuk mengepung sokongan pengundi Melayu adalah sangat penting sebenarnya.
Kiranya PAS dan PKR dapat memastikan sokongan pengundi Melayu tidak banyak beralih arah, peluang calon Dyana Sofya mengekalkan kemenangan DAP adalah cerah, walaupun dengan majoriti yang sedikit berkurangan. (SH 25/05/2014)

0

0

votes
Article Rating
Kongsikan artikel ini


Pemuda UMNO Bising Bila ‘Dicelakakan’ Tapi Bisu Ketika Umat Islam ‘Dibabikan’

 Ketika umat Islam sekarang ini begitu terpukul dengan kelalaian syarikat coklat, Cadburry sehingga dua jenis keluarannya didapati mengandungi DNA babi, sambil memikirkan sudah berapa banyak najis itu telah memasuki tubuh badan dan menjadi darah kebanyakan umat Islam negara ini, terutamanya kanak-kanak, ramai yang tertanya-tanya kenapa Pemuda UMNO hanya berdiam diri saja?
Tindakan Cadburry itu bukan saja biadap, tidak sensitif terhadap Islam yang menjadi agama rasmi dan orang Melayu yang menjadi majoriti, tetapi seolah-olah syarikat itu sedang “membabikan” umat Islam negara ini.
Sehingga ini belum tedrngar suara Pemuda UMNO dalam isu coklat Cadburry dan kelemahan Jakim yang mengawal sijil halal di negara ini.
Ini nyata berbeza dengan sikap yang ditunjukkan oleh Pemuda UMNO ketika seorang wakil rakyat DAP, R.S.N. Rayer yang mengungkapkan perkataan “UMNO celaka” di dalam DUN Pulau Pinang. Pemuda UMNO bukan saja bising di merata-rata serta merosakkan papan tanda, bahkan menyerang beberapa pejabat DAP sambil melontarkan ugutan mahu membakar bangunan itu.
Sehingga ini pun, masih ada Pemuda UMNO yang seperti “ketinggalan bas” dengan masih mahu meminta Rayer meminta maaf dan menarik balik ucapannya sedangkan ADUN Seri Delima itu jelas tidak mahu menarik balik perkataan “UMNO celaka” yang pernah diucapkannya, malahan ketika kempen di Bukit Gelugor tiga hari lalu turut mengulangi perkataan “UMNO celaka” itu dalam ceramahnya dan di luar sidang DUN Pulau Pinang.
Jika dulu ada yang mendesak agar Rayer mengulangi apa yang dikatakannya di luar DUN supaya tindakan saman kononnya boleh diambil, setelah beliau mengulanginya di luar Dewan, mana tindakan itu sekarang?
Pemuda UMNO nampaknya hanya berani menjerit-jerit, menjulang sepanduk, mengugut mahu membakar bangunan dan mengoyak memorandum yang dibuat sendiri, tetapi tidak lebih daripada itu.
Bukan tidak boleh Pemuda UMNO bersuara dalam isu “UMNO celaka” tetapi mereka juga seperti “celaka” apabila tidak berani bersuara dan diam membisu ketika umat Islam “dibabikan” oleh Cadburry.
Jika dibandingkan dengan isu “UMNO celaka”, isu pencemaran DNA babi dalam coklat sepatutnya lebih membuatkan Pemuda UMNO sensitif dan berindak lebih berani lagi. Ini kerana Cadburry jelas ingin “membabikan” umat Islam negara ini kerana mereka bukannya tidak tahu babi itu haram kepada umat Islam. Mereka juga sudah lama beroperasi di negara ini dan tiada alasan untuk berhelah mengenai babi kepada orang Islam.
Secara logiknya, mereka seolah-olah sengaja berbuat demikian. Lebih malang lagi, ujian Kementerian Kesihatan yang dilakukan pada Februari lalu itu hanya diambil tindakan oleh syarikat terbabit dan juga Jakim sejak semalam, itu pun setelah hasil ujian dua jenis coklat itu terdedah di laman-laman sosial.
Agaknya kalau tidak terdedah di laman sosial hasil ujian itu, sampai sekarang Jakim masih tidur dengan kopiah putih atau songkok berkilat sambil berbangga dengan keislaman mereka yang kononnya lebih tinggi daripada orang lain, manakala Cadburry pula masih bebas menjual coklat tersebut.
Baru sekaranglah juga Jakim mahu mengadakan mesyuarat tergempar dan memanggil wakil syarikat tersebut untuk meminta penjelasan. Baru sekaranglah juga logo halalnya ditarik balik. Apa yang mereka buat daripada Februari ketika ujian sudah mengesahkan ada DNA babi dalam coklat itu pada 27 Februari lalu hingga semalam itu? Dalam tempoh itu, sudah berapa banyak coklat yang ada DNA babi itu telah ditelan oleh anak-anak kita dan juga umat Islam seluruhnya?
Dalam hal ini, bukan saja Cadburry yang salah dan cuai, Jakim pun seperti turut sama merelakan umat Islam negara ini “dibabikan” sama. Apa pula kerja menteri yang bertanggungjawab terhadap Jakim selama ini dan apakah Jamil Khir Baharom tidak patut dipertanggungjawabkan sama?
Sebagai sayap politik yang dikenali sebagai badan pendesak, kalau Pemuda UMNO begitu sentisif apabila “dicelakakan”, apakah mereka tidak sentisif apabila “dibabikan” dan dalam masa yang sama juga mengetahui sudah banyak najis itu telah memasuki tubuh badan umat Islam. Mungkin juga DNA babi itu turut telah memasuki anak dan kaum keluarga pejuang Pemuda UMNO sendiri.
Kenapa tiada demonstrasi dan sepanduk? Kenapa tiada memorandum? Kenapa tidak diugut mahu dibakar kilang Cadburry jika sekali lagi mengulangi tindakan mencemarkan coklat dengan DNA babi? Kenapa tiada tunjuk perasaan di depan pejabat Jakim? Apakah Pemuda UMNO merelakan begitu saja kelalaian Jakim yang bertanggungjawab menjaga halal dan haram makanan umat Islam?
Sebenarnya begitu banyak yang boleh dipersoalkan mengenai sikap dan pendirian Pemuda UMNO dalam isu coklat dan DNA babi ini. Sementara semakin banyak seruan agar diboikot semua keluaran Cadburry atas sikap biadap mereka itu dan semakin ramai juga pengguna yang mahu mengambil tindakan undang-undang terhadap pengeluar coklat itu, sikap senyap dan bisu Pemuda UMNO lebih menyerlahkan wajah sebenar mereka.
Jika sekarang dan setelah bertahun-tahun memiliki sijil halal tapi masih juga boleh mencemarkan coklat dengan DNA babi, tiada jaminan ia tidak berulang di masa depan. Dalam masa yang sama, tempat memasak coklat juga mungkin sudah tidak suci lagi dan ini amat mewajarkan Pemuda UMNO untuk bertindak lebih keras lagi.
Kalau kali ini mereka merosakkan papan tanda di kilang Cadburry dan mengugut mahu membakar kilangnya, pasti tiada yang bersikap sinis lagi. Malah pujian dan jambangan bunga wajar diberikan sebagai hadiah.
Amat jelas bahawa sikap ini membuatkan Pemuda UMNO mengecilkan skop perjuangan mereka sendiri kerana isu DNA babi dalam coklat sebenarnya meresahkan kira-kira 17 juta umat Islam negara ini berbanding ungkapan “UMNO celaka” hanyalah untuk menjaga kepentingan 3.2 juta ahli UMNO saja.
Atau dalam erti kata lain, Pemuda UMNO hanyalah tersentuh apabila “dicelakakan” tapi tidak kisah pun apabila “dibabikan” sedangkan semua orang yang belum gila sedar bahawa penghinaan memasukkan najis babi ke dalam tubuh umat Islam jauh lebih mengaibkan daripada hanya diserang dengan ungkapan celaka itu. (SH 26/05/2014)

0

0

votes
Article Rating
Kongsikan artikel ini


Belum Pun Menang, Calon BN Sudah Mahu Lari Dari Tanggungjawab!!

 Calon BN bagi pilihanraya kecil Teluk Intan, Mah Siew Keong dilaporkan berkata, beliau tidak bertanggungjawab terhadap janji-janji yang dibuat oleh menteri sepanjang kempen pilihanraya ini berikutan ia dibuat tanpa kehadirannya.
Katanya lagi, itu adalah janji-janji menteri berkenaan dan bukannya janji beliau.
Mah yang juga Presiden Gerakan menegaskan, beliau hanya membuat janji yang dirasakan mampu ditunaikannya sebagaimana yang terdapat dalam manifesto yang dilancarkannya saja. Antara janji yang terkandung dalam manifesonya ialah mewujudkan sebuah universiti, menyenaraikan Menara Condong Teluk Intan sebagai tapak warisan dunia oleh Unesco, membina stadium, lebih banyak padang futsal dan menyelesaikan masalah setempat seperti perparitan dan lampu jalan.
Sebelum ini ramai menteri yang datang berkempen di Teluk Intan telah menabur janji-janji manis bagi memastikan BN memenangi pilihanraya pada 31 Mei ini. Antaranya Menteri Komunikasi dan Multimedia, Ahmad Shabery Cheek yang menjanjikan akses internet yang lebih laju akan dilakukan manakala Menteri Wilayah Persekutuan yang juga Setiausaha Agung UMNO, Tengku Adnan Tengku Mansor pula menjanjikan lebih banyak pembangunan akan didatangkan ke bandar ini jika BN menang nanti.
Yang lebih gah janji BN ialah apabila Timbalan Perdana Menteri, Muhyiddin Yassin melancarkan projek lebuhraya antara Taiping dengan Banting yang turut melalui jajaran ke Teluk Intan sebagai usaha merancakkan lagi pembangunan ekonominya. Lebuhraya ini bernilai RM5 biliion sudah pun diumumkan oleh Perdana Menteri, Najib Razak sejak 2011 tetapi tiada perkembangan bila ia mahu dimulakan dan pilihanraya Teluk Intan telah dijadikan modal untuk melancarkan projek mega itu.
Selain Muhyiddin, Tengku Adnan dan Ahmad Shabery, ramai lagi menteri yang datang menabur janji-janji mereka berdasarkan bidang kuasa kementerian masing-masing. Menteri Dalam Negeri, Ahmad Zahid Hamidi misalnya, berjanji untuk menghadiahkan uniform baru kepada kakitangan RELA jika calon BN memenangi pilihanraya ini.
Tetapi dengan penegasan Mah Siew Keong bahawa beliau tidak bertanggungjawab terhadap janji menteri-menteri itu, jika ditakdirkan beliau menang nanti, bagaimanakah rakyat mahu menuntutnya?
Sepatutnya, jika ditakdirkan menang, beliau sebagai wakil rakyatlah yang perlu memainkan peranan memastikan semua janji itu dipenuhi. Ini kerana mustahil untuk rakyat dapat berjumpa atau bertanya dengan Muhyiddin, Tengku Adnan, Ahmad Shabery dan Zahid Hamidi mengenai janji-janji bulan madu yang pernah dilafazkan mereka itu.
Dalam masa yang sama, kesemua menteri terbabit juga tidak mungkin akan datang ke Teluk Intan lagi bagi memastikan janji-janji yang pernah mereka buat dulu telah ditunaikan atau sebaliknya. Pengundi Teluk Intan hanya dapat menatap wajah menteri-menteri tebabit di kaca tv atau akhbar saja.
Dengan penegasan Mah Siew Keong bahawa beliau hanya bertanggungjawab terhadap janji dalam manifestonya saja dan bukan janji-janji yang dibuat oleh menteri-menteri, sahlah bahawa semua janji itu palsu belaka. Kalau menang jelas bahawa Mah Siew Keong tidak akan berusaha memastikan lebuhraya Banting-Taiping, akses internet dan pembangunan yang lebih rancak dilaksakanan untuk pengundi Teluk Intan.
Malah, kata-kata Mah Siew Keong itu juga bermaksud, beliau turut tidak akan berusaha menuntut janji uniform baru kepada anggota RELA yang dibuat oleh Zahid itu.
Oleh kerana calon BN enggan bertanggungjawab dan janji-janji itu pula ibarat janji bulan madu saja, janganlah hairan jika ada janji sehingga mahu membina KLCC di Teluk Intan ini.
Sementara itu, janji-janji dalam manifesto Mah Siew Keong juga hanyalah janji biasa yang boleh dibuat oleh mana-mana wakil rakyat, kecualilah janji mahu mewujudkan sebuah kampus universiti di bandar ini. Tiada keistimewaan sama sekali.
Walapun janji mewujudkan universiti ini dipertikaikan oleh ramai pengundi Teluk Intan berikutan sebuah sekolah menengah yang pernah dijanjikan di Kampung Bahagia sejak 2012 dengan kos RM27 juta dulu pun masih belum dilaksanakan lagi sehingga ini, tetapi sebagai Presiden Gerakan, mendatangkan sebuah kampus universiti di Teluk Intan bukanlah sesuatu yang mustahil bagi beliau.
Ini kerana Gerakan mempunyai sebuah IPTS miliknya iaitu Universiti Wawasan yang sudah pun mempunyai beberapa kampusnya sebelum ini. Dengan keluarga beliau memiliki banyak tanah di sekitar bandar ini, tentulah tidak mustahil universiti itu mahu dibina dengan segera. Tetapi ia adalah IPTS dan bukannya IPTA serta melebarkan sayap IPTS juga bermakna meluaskan lagi sayap perniagaan bagi keluarga beliau dan juga Gerakan.
Untuk mewujudkan sebuah kampus IPTA di Teluk Intan, ia mungkin memerlukan pertimbangan yang lebih teliti atau hanya akan dilaksanakan dalam tempoh yang lama lagi kerana berhampiran bandar ini iaitu Seri Iskandar dan Tapah sudah pun ada kampus UiTM yang telah beroperasi.
Di Seri Iskandar, kampus UiTM sudah beberapa tahun beroperasi manakala di Tapah yang hanya sepelaungan daripada Teluk Intan, ianya baru saja siap dibina. (SH 27/05/2014)

0

0

votes
Article Rating
Kongsikan artikel ini


Zahid Hamidi Sempitkan Lagi Harapan Calon BN

 Menteri Dalam Negeri, Ahmad Zahid Hamidi adalah pemimpin UMNO yang paling kerap dan rajin turun berkempen di Teluk Intan. Boleh dikatakan seetiap hari atau selang hari, kelibatnya akan kelihatan di bandar ini. Keadaan ini bukan saja disebabkan kedudukannya sebagai pemimpin kanan UMNO yang mahu memastikan kemenangan calon BN, Mah Siew Keong tetapi mungkin juga disebabkan kawasan Parlimen yang diwakilinya, Bagan Datoh adalah bersebelahan dengan Teluk Intan.
Ahmad Zahid juga paling banyak program serta paling banyak bercakap dengan media. Dalam masa yang sama, beliau juga paling banyak mengeluarkan mengeluarkan kenyataan sensasi dan kontroversi di Teluk Intan ini.
Beliau bercakap mengenai anggota RELA yang tidak mengundi dalam pilihanraya umum lalu dan memberi amaran agar menunaikan tanggungjawab kali ini. Ini kerana, dakwanya, beliau tahu siapa mereka itu.
Beliau juga menawarkan janji memberi uniform baru kepada anggota RELA jika calon BN menang dalam pilihanraya kecil ini tetapi jika BN kalah, “belilah sendiri”.
Ketika semua media dan jentera kempen banyak memperkatakan calon DAP, Dyana Sofya yang dianggap cantik dan muda, berbeza dengan calon BN, Mah Siew Keong yang dianggap agak tua dan kitar semula, Ahmad Zahid juga berkata, “Dyana Sofya bukanlah cantik sangat. Dia hanya cantik dalam gambar dan cantik sikit ketika muncul dalam televisyen tapi tidaklah cantik sangat secara realitinya”.
Mengenai pengundi Cina pula, Ahmad Zahid yang juga Naib Presiden UMNO melabelkan mereka sebagai golongan yang tidak bersyukur dan gembira jika calon BN kalah kerana mereka adalah golongan kaya dan mempunyai pelbagai jenis perniagaan.
Katanya, beliau, orang Melayu dan India akan sedih jika DAP menang lagi di Teluk Intan ini tetapi pengundi Cina tidak terkesan apa-apa kerana mereka sudah kaya sedangkan dengan bantuan orang Melayu dan India yang membeli barangan merekalah, maka mereka menjadi kaya.
Semalam pula, Zahid sekali lagi menimbulkan sensasi dengan memberi amaran kepada golongan kongsi gelap dan penjenayah agar tidak mengambil kesempatan sepanjang kempen pilihanraya kecil Teluk Intan ini.
“Jangan ugut orang, jangan cuba campurtangan dalam politik. Saya tahu muka mereka, saya tahu nama mereka, saya mereka duduk di mana dan lari ke mana. Saya bukan sekadar beri amaran, tapi tahu macam mana nak lakukan,” katanya dalam ceramah malam tadi.
Nampaknya, sama seperti anggota RELA yang diketahuinya tidak mengundi BN dalam pilihanraya umum lalu, Ahmad Zahid juga tahu mengenai kegiatan jenayah di Teluk Intan. Cumanya, kalau sudah tahu semuanya, bertindaklah segera.
Menjelang hari-hari terakhir kempen ini, Ahmad Zahid mungkin lebih kerap turun ke Teluk Intan dan tidak mustahil juga lebih banyak lagi kenyataan sensasi dan kontroversi yang ditimbulkannya.
Kenyataan beliau mengenai anggota RELA yang diketahuinya tidak mengundi dianggap oleh DAP bercirikan ugutan manakala tawarannya mahu membelikan uniform pula dilihat sebagai jelas percubaan mahu merasuah pengundi. Tetapi SPR sehingga ini mempertahankan kenyataan Ahmad Zahid itu dan menganggapnya sebagai nasihat saja.
Tetapi kenyataan beliau mengenai pengundi Cina yang tidak bersyukur bukan saja mengundang rasa tidak senang DAP yang mahunya meminta maaf tetapi juga telah menyinggung perasaan MCA, Gerakan dan MIC.
Parti komponen BN ini jelas tidak gembira dengan keceluparan Ahmad Zahid itu, mahunya memberi penjelasan lanjut mengenai takrifan “tidak bersyukur” itu serta mengingatkannya agar tidak cuba membangkitkan sentimen kaum dalam pilihanraya ini kerana ia lebih menyempitkan peluang BN untuk menang dalam pilihanraya 31 Mei nanti.
Kenyataan Zahid mengenai pengundi Cina bukan saja bersifat perkauman, malah tidak wajar diucapkan oleh seorang yang bertaraf pemimpin dalam kerajaan. Ini kerana menyokong pembangkang bukanlah suatu kesalahan di sisi undang-undang dan DAP juga merupakan parti yang sah berdasarkan amalan demokrasi berparlimen di negara ini.
Begitu juga pengundi Melayu di Kelantan, Terengganu dan Kedah yang banyak menyokong Pas tidak seharusnya dilabelkan tidak bersyukur. Malah pengundi Melayu atau bukan Melayu yang menyokong kerajaan juga belum tentu mereka itu bersyukur. Pilihan terhadap parti disebabkan banyak faktor dan keinginan.
Seharusnya kedudukan negara yang berbilang kaum, kerencaman rakyat dalam memilih parti yang mahu disokong, amalan demokrasi, kebebasan dan hak setiap rakyat hendaklah dihormati. Pilihanraya hanyalah proses memilih wakil di Parlimen dan bukan sesuatu yang mengancam keharmonian atau keselamatan negara.
Berkempen secara tidak wajar dengan membangkitkan api perkauman dan ketegangan, tidak membantu menjadikan negara jni lebih baik untuk semua rakyatnya, malah serangan kepada aliran sokongan sesuatu kaum lebih menjadikan mereka semakin jauh dengan kerajaan.
Keresahan MCA, Gerakan, MIC terhadap kenyataan Ahmad Zahid itu bukan saja mengenai peluang menang Mah Siew Keong yang mungkin lebih tipis dalam pilihanraya kecil ini tetapi juga dalam menghadapi cabaran pilihanraya yang seterusnya. Jika pengundi Cina terus dilabel tidak bersyukur dan menyokong DAP seolah-suatu suatu dosa serta kesalahan, tanpa ada usaha lain untuk mendekati dan berbaik-baik dengan mereka, sudah tentulah ia akan menjarakkan lagi hubungan mereka dengan kerajaan.
Keengganan pengundi Cina menyokong kerajaan haruslah juga dilihat dalam konteks prestasi kerajaan dan kewibawaan pemimpinnya yang turut banyak dipertikaikan. Tidak seharusnya hanya pengundi Cina yang dipersalahkan sedangkan kerajaan dan pemimpinnya tidak mahu memperbaiki diri.
Di Teluk Intan, sementara majoriti Cina memang menjadi penyokong DAP berbanding MCA atau Gerakan, kenyataan Ahmad Zahid yang menyinggung perasaan itu akan membuatkan blok sokongan mereka lebih melimpah kepada calon DAP, Dyana Sofya yang pada pandangan mata beliau “tidaklah cantik sangat” itu.
Kenyataan Ahmad Zahid secara langsung membuatkan Dyana Sofya “lebih cantik” di mata pengundi Cina dan ini membuatkan jentera BN terpaksa bekerja keras untuk mendapatkan lebih sokongan daripada pengundi Melayu. Mah Siew Keong sudah direntap harapannya oleh Ahmad Zahid untuk mendapat sokongan daripada kaumnya sendiri. (SH 28/05/2014)

0

0

votes
Article Rating
Kongsikan artikel ini


Kempen BN Guna Bahasa Jawa Dan Banjar Dipersenda Pengundi Teluk Intan

 Setelah hilang harapan untuk mendapat sokongan daripada pengundi Cina di Teluk Intan sehingga Naib Presiden UMNO, Ahmad Zahid Hamidi segera melabelkan mereka sebagai golongan yang tidak bersyukur, sasaran BN kini lebih kepada pengundi Melayu untuk memastikan kemenangan calonnya, Mah Siew Keong pada pilihanraya 31 Mei depan ini.
Pengundi Melayu bukan saja dikunjungi dari rumah ke rumah, diberikan buah tangan, hamper dan pelbagai pemberian lainnya, usaha membeli jiwa juga turut dilakukan dengan cuba menunjukkan adanya ikatan sedarah sedaging antara pengundi dengan pemimpin tertentu dalam UMNO dan kerajaan.
Di kalangan pengundi Melayu dari suku Banjar misalnya, BN telah menggunakan Menteri Kewangan Kedua, Ahmad Husni Hanadzlah dan Timbalan Menteri Kewangan, Ahmad Maslan yang mempunyai darah Banjar untuk berkempen dan bertemu dengan komuniti itu.
Ahmad Husni yang dikatakan mempunyai darah Banjar dari sebelah neneknya yang berasal daripada Bagan Serai, Perak memang didapati boleh berkomunikasi dalam bahasa itu, begitu juga dengan Ahmad Maslan daripada Benut, Johor yang kedua-dua ibu dan bapanya daripada suku Banjar.
Pengundi-pengundi di Kampung Banjar dan Sungai Tungku misalnya telah didatangi oleh kedua-dua pemimpin tersebut yang bercakap dalam bahasa Banjar sambil mengakui sesama Banjar di negara ini tetap bersaudara (kulaan) walaupun terpisah tinggal di beberapa negeri dan seterusnya meminta mereka memastikan kemenangan BN dalam pilihanraya kecil ini.
Di kalangan suku Jawa pula, peranan yang sama dimainkan oleh Ahmad Zahid Hamidi yang memang diketahui berketurunan Jawa daripada Bagan Datoh, Perak.
Beberapa kelompok komuniti Jawa di sekitar Batak Rabit telah pun menerima kunjungan Menteri Dalam Negeri itu di mana beliau bercakap dan berkempen dengan mereka menggunakan bahasa Jawa bagi menunjukkan keakrabannya.
Walaupun masyarakat suku kaum Banjar bangga kerana adanya wakil suku kaum mereka seperti Ahmad Husni dan Ahmad Maslan berada dalam kabinet, begitu juga suku Jawa bangga dengan Ahmad Zahid tetapi kedatangan mereka berkempen dengan cuba menggunakan sentimen kesukuan dalam pilihanraya kecil ini, turut juga dipersendakan dan dijadikan bahan perbualan seharian oleh kedua-dua kelompok itu.
Kata mereka, di ketika Ahmad Husni dah Ahmad Maslan mengaku saling bersaudara dan menceritakan susur-galur keturunan dan “Kebanjaran” masing-masing, persoalannya kenapakah baru sekarang ini perkara itu dibangkit dan diceritakan.
Kenapa tidak dilakukan sejak dulu lagi? Selain itu, selepas pilihanraya nanti, masih adakah lagi hubungan persaudaraan (kulaan) itu?
Begitu juga, ada pengundi suku Jawa yang mempersenda kehadiran Ahmad Zahid yang sentiasa bercakap dalam bahasa Jawa dengan mereka, bertanya khabar dan menunjukkan kebaikan yang berlebih-lebihan.
Kata mereka, kalau tiada pilihanraya ini, mungkinkan semua itu terjadi?
Menjelang dua hari terakhir kempen ini, pengundi Melayu hampir menjadi sasaran sepenuhnya bagi BN manakala pengundi Cina sudah semakin dilupakan kerana jentera BN merasakan tiada harapan lagi untuk mereka menembusinya. Selain menggunakan sentimen kesukuan seperti yang dilakukan oleh Ahmad Zahid, Ahmad Husni dan Ahmad Maslan, kempen yang disertai dengan pemberian hadiah dan buah tangan dijangka makin diperhebatkan di saat-saat akhir ini.
Bagaimanapun sasaran BN hanyalah suri rumah dan pengundi berusia saja kerana pengundi muda Melayu boleh dikatakan rata-rata lebih memihak kepada calon DAP, Dyana Sofya. Bagaimanapun, selain terpaksa bersaing dengan Pas dan PKR dalam perebutan sokongan pengundi Melayu ini yang didapati turut bekerja keras untuk memastikan undi yang diperolehi DAP kali ini tidak banyak berubah sepertimana pilihanraya umum lalu, pengundi Melayu atas pagar pula ada yang mulai mempersenda cara kempen BN kali ini seperti menggunakan sentimen suku kaum itu.
Sebab itu, tidak hairanlah Ahmad Zahid, Ahmad Husni dan Ahmad Maslan adalah antara pemimpin UMNO yang sentiasa berkampung sepanjang kempen pilihanraya Teluk Intan ini. Mereka sebenarnya ada misi yang lebih daripada sekadar kedudukan mereka sebagai menteri dan pemimpin UMNO saja, tetapi juga kerana darah Banjar dan Jawa yang mengalir dalam tubuh masing-masing. (SH 29/05/2014)

0

0

votes
Article Rating
Kongsikan artikel ini


Untung Rugi Memilih Antara Mah Siew Keong Dengan Dyana Sofya

 Esok 31 Mei, seramai 60,483 pengundi kawasan Parlimen Teluk Intan akan menunaikan tanggungjawab mereka untuk memilih Ahli Parlimen yang baru berikutan kematian wakil rakyat DAP yang menang dalam pilihanraya 2013 itu, Seah Leong Peng yang meninggal dunia akibat kanser. Pilihan kali ini ialah antara Mah Siew Keong yang mewakili BN dengan Dyana Sofya yang mewakili DAP.
Kedua-dua pihak inginkan kemenangan kali ini. Mah yang tewas dalam dua kali pilihanraya lalu begitu mengharapkan kemenangan bagi membuktikan kedudukannya sebagai Presiden Gerakan diterima baik oleh pengundi. BN pula mengharapkan kejayaan untuk membuktikan mereka adalah kerajaan yang disukai rakyat walaupun dicabar getir.
Lantaran itu, BN bukan saja berkempen dengan aktif, menurunkan ramai menteri untuk berkempen, memberi banyak habuan dan menjanjikan deretan pembangunan, malah disaat akhir Najib Razak yang berada di China juga menjanjikan Mah akan dilantik sebagai menteri sekiranya beliau menang nanti.
Mah yang mungkin teruja dengan tawaran itu, bagaimanapun bagai memberi kata dua kepada pengundi bahawa beliau hanya sedia menganggotai kabinet sekiranya diberikan kemenangan dalam pilihanraya kecil ini dan akan menolaknya jika dilantik melalui kerusi Senator.
DAP pula mahukan kemenangan bagi meneruskan pencapaian yang diperolehi dalam pilihanraya 2013 lalu. Namun kali ini cabaran DAP lebih berat kerana mereka meletakkan calon Melayu berbanding calon bangsa Cina dalam pilihanraya lalu. Dalam pilihanraya 2008 pula, DAP meletakkan calon India, M Manogaran.
Kejayaan DAP pada esok bukan saja penting untuk menunjukkan parti itu tidak terikat dengan kouta kaum tetapi juga menunjukkan penerokaan yang mengambil kira selera pengundi muda dan suntikan kepada cita-cita PR memenangi pilihahraya umum akan datang. Pemilihan Dyana Sofya adalah tanda awal menghargai pengundi muda yang dijangka merangkumi lebih 40 peratus daripada keseluruhan jumlah pengundi dalam pilihanraya 2018 nanti.
Kemenangan Dyana juga akan membuktikan bahawa mereka semakin diterima oleh pengundi Melayu dan lebih menjuruskan parti itu benar-benar menjadi berbilang kaum, baik dari segi pemimpin mahupun kesediaan pengundi menyokongnya.
Tetapi kepada pengundi Teluk Intan, siapa yang harus mereka pilih? Apakah lebih baik memilih Mah yang bakal dijadikan menteri atau memilih Dyana yang muda, bergaya dan lebih bertenaga?
Mah bukan saja Presiden Gerakan tetapi juga memang orang Teluk Intan. Keluarganya sejak sekian lama menetap di situ dan semua orang mengenali susur galur keluarga dan keturunannya. Jika menang nanti, Najib sudah menjanjikan jawatan menteri untuknya. Mungkin ada yang berkata, beruntunglah penduduk Teluk Intan jika Mah menang nanti.
Tetapi jika Mah dilantik sebagai menteri, benarkah penduduk Teluk Intan yang untung. Atau hanya Mah saja yang menikmati untungnya. Mungkinkah dengan menjadi menteri nanti, keluarganya yang sudah kaya akan menjadi bertambah kaya lagi?
Dengan menjadi menteri, yang pasti untung hanyalah Mah. Pengundi Teluk Intan belum tentu lagi. Ini kerana banyak kawasan Parlimen yang diwakili oleh menteri tidak juga laju pembangunannya. Kawasan Parlimen yang diwakili menteri juga masih ramai orang susah dan miskin. Malah di kawasan Parlimen yang diwakili oleh Perdana Menteri, Najib Razak iaitu Pekan pun masih ramai yang miskin dan daif hidupnya.
Begitu juga di kawasan Parlimen Kubang Pasu yang pernah diwakili oleh Mahathir dan Kepala Batas oleh Pak Lah, turut juga masih ramai yang miskin, susah dan ketinggalan dari segi pembangunan. Di Kepala Batas misalnya, masih ada penduduknya yang tidak menikmati bekalan letrik sehingga sekarang.
Ini bermakna menjadikan Mah sebagai menteri belum tentu membawa keuntungan kepada penduduk Teluk Intan. Yang tentu untung hanyalah Mah saja. Jika menjadikan menteri menjanjikan rahmat dan “lailatul qadar” kepada pengundi, tentulah tiada yang susah, miskin dan ketinggalan dari segi pembangunan di Kubang Pasu, Kepala Batas dan Pekan.
Sebagaimana yang dikatakan oleh Mah, Teluk Intan adalah kampungnya. Kalah atau menang, beliau tetap ada di situ. Keadaan ini menjadikan memilih Dyana sebenarnya lebih menguntungkan kerana penduduk Teluk Intan akan mempunyai dua wakil yang boleh diminta bantuan iaitu Dyana sebagai Ahli Parlimen dan Mah sebagai Presiden Gerakan yang tentunya akan terus berbakti kepada rakyat.
Lebih dari itu, jika menang juga sudah tentulah Dyana akan berpindah dan bermastautin di bandar ini. Jika ada yang tidak puas menatap wajahnya selama dua minggu berkempen ini, kemenangannya akan membuatkan penduduk Teluk Intan dapat berjumpa dan mengadu masalah kepadanya berlarutan sekurang-kurangnya sehingga 2018. Jika dalam pilihanraya 2018 beliau dipilih lagi, lagi puaslah pengundi Teluk Intan bersama dengannya.
Tetapi jika kalah, tiada sebab lagi untuk Dyana berada di Teluk Intan ini. Beliau mungkin kembali kepada kerjaya asalnya sebagai Setiausaha Politik Lim Kit Siang di Gelang Patah, Johor. Barangkali sedikit kerugian kepada Teluk Intan.
Memenangkan Mah juga tidak mengubah apa-apa dari segi kedudukan kerajaan pusat. Begitu juga dengan kekalahan Mah, tidak menjejaskan apa-apa. Kerajaan pusat akan terus ditadbir oleh BN dan Najib juga akan kekal sebagai Perdana Menteri. Kemenangan Mah hanyalah memberi sedikit imej yang lebih baik kepada Gerakan, BN, kerajaan pusat dan juga Najib.
Oleh kerana kerusi Teluk Intan ini dimenangi DAP dalam pilihanraya lalu, kemenangan Mah akan menjadikan kerusi BN bertambah kepada 134 manakala PR berkurangan menjadi 88. Namun perubahan jumlah kerusi itu tidak memberi sebarang kesan kepada kedudukan BN dan juga PR.
Tetapi berbanding kemenangan, kekalahan Mah akan lebih mencemaskan BN dalam menghadapi pilihanraya akan datang. BN akan lebih bekerja kuat bukan saja di Teluk Intan tetapi juga di seluruh negara. Kemenangan Dyana akan menghantar isyarat kepada Najib dan Putrajaya bahawa rakyat masih belum berpuas hati dengan kerajaan yang ada sekarang. Di sebalik pembaharuan dan transformasi yang kerap dilaungkan – cukai GST, kenaikan harga barang, kos hidup, tata kelola kerajaan dan amalan rasuah yang terus berleluasa adalah antara isu yang masih merisaukan rakyat.
Jika kemenangan Mah mungkin akan membuatkan Najib, para menteri dan kerajaan bersikap sedikit sombong dan bangga diri, sebaliknya kekalahan pula akan menyebabkan mereka lebih merendah diri, gigih berusaha menawan hati rakyat dan membawa pembangunan ke seluruh negara.
Kemenangan Mah juga mungkin hanya menyebabkan Teluk Intan yang dibangunkan tetapi kekalahannya akan melimpahkan rahmat dari Perlis hinggalah ke Sabah.
Lagi pula, mengekalkan kemenangan DAP di Teluk Intan seperti mengembalikan kerusi itu kepada pemenangnya yang lalu. Ini jauh lebih baik kerana akan menjadikan PR yang dianggotai oleh Pas, PKR dan DAP kekal sebagai pesaing yang menggugat BN. Kedudukan itu penting bagi memastikan BN tidak leka dan dibuai mimpi indah dalam menguruskan kerajaan.
Dengan kekuatan yang kekal seimbang itu, BN 133 kerusi tetapi 47 peratus undi popular manakala PR 89 kerusi tetapi 52 peratus undi popular, kedua-dua parti ini akan saling berlumba memberi khidmat yang terbaik kepada rakyat. BN akan menabur budi di Pusat dan kerajaan negeri yang ditadbirnya manakala PR juga akan memperbaiki khidmatnya di beberapa negeri bagi memastikan kuasa itu kekal di samping mengejar impian menawan Putrajaya pula.
Persaingan ini akhirnya akan membuatkan rakyat bertimpa-timpa untungnya.
Jika pengundi Teluk Intan berfikiran bijak dan memandang ke hadapan, pilihanraya ini bukan saja mampu memberi lebih kebaikan kepada mereka tetapi juga kepada rakyat seluruh negara. Bagaimanapun, semuanya terserah kepada mereka membuat pilihan. (SH 30/05/2014)

0

0

votes
Article Rating
Kongsikan artikel ini


Kalah Tapi Permulaan Yang Baik Bagi Dyana

 Sebagaimana yang sudah diketahui umum, BN berjaya merampas kembali kerusi Teluk Intan yang kali terakhir pernah dimenanginya pada 2004 dahulu. Dalam keputusan yang diumumkan tadi, calon BN, Mah Siew Keong berjaya menewaskan calon DAP, Dyana Sofya dengan majoriti 238 undi.
Dengan peratusan keluar mengundi begitu menurun iaitu hanya sebanyak 66.5 peratus, Mah memperolehi undi sebanyak 20,157 manakala Dyana Sofya meraih sebanyak 19,919 undi. Undi rosak pula sebanyak 550.
Walaupun tewas dan percubaan DAP meneroka aliran politik yang merentasi batas perkauman ditolak oleh pengundi Teluk Intan, tetapi haruslah juga diakui bahawa ini merupakan permulaan yang baik bagi Dyana untuk mengembangkan lagi potensinya sebagai ahli politik masa depan.
Kalah kali pertama tidak bererti akan kalah selamanya.
Beliau secara umumnya diterima sebagai ikon orang muda dan percubaan kali pertama dalam usia 27 tahun ini tentunya memberi banyak pengajaran dan pengalaman kepadanya. Namun sebagai orang luar Teluk Intan yang kali pertama bertanding dan lawannya pula merupakan presiden parti keempat terbesar dalam BN, kejayaan memberi cabaran sengit kepada BN masih boleh dikira membanggakan.
Selain berhadapan dengan Mah selaku Presiden Gerakan, Dyana turut berhadapan dengan kerajaan pusat dan juga kerajaan negeri Perak di mana pemimpinnya silih berganti turun berkempen dan menawarkan habuan kepada pengundi. Dengan peratusan pengundi Cina 42 peratus, Melayu 38 peratus dan India 19 peratus, latar belakang dan komposisi pengundi sebegini memang diakui memberi cabaran yang hebat kepada mana-mana calon pembangkang.
Sekurang-kurangnya dua sebab utama menjadi punca kekalahan Dyana dan DAP dalam pilihanraya ini. Pertama, kekurangan sokongan pengundi Melayu yang mana kehadiran beliau sebagai calon telah berjaya dimanipulasi dan disensasikan oleh jentera BN melalui pelbagai isu berkaitan diri dan apa yang pernah diperkatakannya seperti mengenai hudud dan UiTM.
Walaupun Dyana merupakan seorang Melayu tetapi jentera BN gigih memainkan isu bahawa di belakangnya adalah Cina dan berbeza dengan Mah yang walaupun Cina tetapi di belakangnya adalah Melayu.
Dan sejak awal lagi BN memang memberi tumpuan yang lebih kepada pengundi Melayu kerana mereka merasakan tiada harapan untuk bergantung kepada pengundi Cina yang majoritinya memang menyokong DAP. Lagi pula pengundi Melayu yang banyak berlatarbelakangkan kampung agak mudah dipengaruhi.
Sebab kedua kekalahan Dyana ialah wujudnya kecenderungan sebahagian pengundi Cina yang tidak mengundinya kerana masalah dalaman DAP. Mereka ini lebih mahukan calon tempatan diketengahkan dan bila kemunculan Dyana yang turut dibimbangi akan menenggelamkan terus calon tempatan dalam pilihanraya akan datang, maka penolakan golongan ini jadi membesar.
Selain tidak mengundi DAP, pengundi Melayu dan Cina yang enggan menyokong Dyana ini juga sebahagiannya mengambil keputusan tidak turun mengundi atau merosakkan kertas undi. Hal ini sudah kedengaran di hari-hari terakhir sebelum pembuangan undi lagi.
Sebab itu, tidak memeranjatkan jika peratusan yang keluar mengundi hanya 66.5 peratus saja manakala undi rosak pula sebanyak 550 dan lebih tinggi daripada majoriti kemenangan sebanyak 238 undi.
Melalui kemenangan ini, sebagaimana yang dijanjikan oleh Perdana Menteri sendiri, Mah akan dilantik menjadi menteri atas kapasitinya sebagai Presiden Gerakan. Melalui beberapa janji yang terkandung dalam manifestonya pula, pembinaan sebuah universiti tentulah antara yang paling ditunggu-tunggu oleh penduduk Teluk Intan.
Melalui beberapa janji menteri yang lain lain pula seperti wifi yang lebih laju, pembangunan yang lebih banyak, pembinaan lebuhraya Banting-Taiping yang dijanji dipercepatkan, uniform untuk anggota RELA dan sebagainya, semuanya itu sedang dinanti oleh penduduk Teluk Intan walaupun Mah berkata, semua itu bukan janjinya dan beliau tidak terikat dengannya.
Namun jika semua janji itu tidak ternampak bayangnya atau sebatang tiang pun gagal dinaikkan menjelang pilihanraya 2018 nanti, tidak mustahil kerusi Teluk Intan ini kembali semula ke pangkuan DAP.
Meskipun ada kemungkinan sesetengah pemimpin UMNO bersikap agak sombong dan poyo dengan kejayaan merampas kerusi Teluk Intan ini daripada DAP, tetapi secara keseluruhannya pola pengundian masih menjanjikan persaingan yang sengit dalam pilihanraya umum akan datang. Najib, UMNO dan BN belum boleh bersenang-lenang lagi. (SH 31/05/2014).

0

0

votes
Article Rating
Kongsikan artikel ini


Sayang Betul Jamil Khir Dengan Cadbury!!

 Tidak seperti yang dijanjikan oleh Ketua Pengarah Jakim, Othman Mustapha beberapa hari lalu bahawa keputusan analisis Jabatan Kimia terhadap dua jenis coklat keluaran Cadbury yang didakwa mengandungi DNA babi hanya akan diumumkan pada Rabu, sebaliknya Menteri di Jabatan Perdana Menteri, Jamil Khir Baharom telah mengumumkannya dua hari lebih awal daripada yang sepatutnya.
Dalam pengumuman yang dibuatnya hari ini (Isnin), Jamil Khir berkata, analisis Jabatan Kimia terhadap dua sampel coklat Cadbury yang diambil dari kilang itu mendapati ia bebas daripada DNA babi sebagaimana yang diperolehi oleh Kementerian Kesihatan sebelum ini.
Sehubungan itu, Jamil berharap dengan keputusan ini akan meredakan kerisauan orangramai berhubung status coklat tersebut yang heboh menjadi perbualan sejak beberapa hari lalu.
Wujud beberapa persoalan berhubung pengumuman Jamil Khir ini. Kenapakah begitu cepat Jamil Khir mengumumkan keputusan analisis Jabatan Kimia itu sedangkan Ketua Pengarah Jakim sudah mengumumkan sebelum ini ia hanya dapat diketahui pada hari Rabu?
Tak bolehkah ditunggu sehingga hari Rabu? Sayang sangatkah Jamil Khir dan Jakim dengan Cadbury ini sehingga seperti tidak sabar-sabar mahu membersihkan syarikat itu?
Adakah ini untuk melindungi Cadbury yang telah terjejas penjualan coklatnya atau untuk menjaga kepentingan umat Islam sehingga hari Ahad pun kakitangan Jabatan Kimia terpaksa bertugas untuk menganalisis kandungan DNA babi itu? Apalah salahnya ditunggu sehingga Rabu supaya beberapa ujian lagi dapat dilakukan terhadap sampel coklat itu?
Ada juga yang berseloroh bahawa kiranya pengumuman status halal dan bebas daripada DNA babi ini tidak juga berjaya meyakinkan umat Islam mengenai produk Cadbury itu, mungkin tidak mustahil juga selepas Jamil Khir dan beberapa pengurusan Jakim akan melakukan adegan makan coklat pula secara terbuka bagi meyakinkan lagi halalnya produk syarikat itu.
Persoalan juga timbul apabila Jakim mengatakan sampel ujian yang mereka lakukan ini diambil terus dari kilang dan bukannya daripada pasaran sebagaimana yang dilakukan oleh Kementerian Kesihatan sebelum ini. Tidak mungkinkah sampel itu merupakan sampel yang sudah dipilih dan ditentukan oleh Cadbury sendiri?
Bukankah lebih baik jika Jakim menganalisis kedua-dua sampel iaitu dari kilang dah juga dari pasaran bagi memastikan DNA babi itu benar-benar tidak wujud dalam coklat keluaran Cadbury?
Walaupun mungkin ada umat Islam yang berpuas hati dan yakin dengan penjelasan Jakim itu, tetapi dalam masa yang sama umat Islam juga berhak untuk terus ragu-ragu dengan status halal produk keluaran Cadbury. Ini kerana pengesahan Jakim hanyalah berdasarkan ujian sampel dari kilang yang dilakukan di Jabatan Kimia tetapi Jakim tidak pula menyiasat dengan lebih mendalam mengenai tempat memasak dan bahan-bahan untuk membuat coklat itu secara keseluruhannya.
Jakim juga nampaknya tidak mahu mendapatkan maklumat daripada Kementerian Kesihatan bagaimana penemuan DNA babi itu diperolehi oleh kementerian itu. Jakim hanya percaya makmalnya saja yang boleh dipercayai dan tidak mahu menoleh kepada kebolehan makmal-makmal yang lain dengan mengatakan banyak makmal yang boleh membuat analisis tetapi makmal di Petaling Jaya saja yang diakui sah oleh Jakim.
Ini bermakna sehingga penemuan DNA babi oleh Kementerian Kesihatan itu tidak dirungkai sama ada ianya suatu kesilapan atau betul-betul penemuan yang sahih, umat Islam masih berhak untuk berasa was-was dengan kesucian dan status halal coklat keluaran Cadbury itu.
Kementerian Kesihatan pula sehingga ini belum lagi mengeluarkan kenyataan lanjut mengenai penemuan awalnya itu. Yang ada hanyalah Menteri Kesihatan, S Subramanian yang mengatakan ia mungkin tercemar. Namun kenyataan bahawa kemungkinan tercemar ini sangat umum dan boleh dipertikaikan iaitu kenapa, bagaimana dan apa yang menyebabkan ia boleh tercemar itu?
Adakah coklat itu diproses di tempat yang tidak suci atau bercampur-campur dengan pengeluaran produk yang tidak halal?
Sebagai pengguna, status halal sesuatu produk memang merisaukan semua umat Islam. Ini kerana makanan yang halal juga berkait dengan ibadah yang dilakukan seharian. Tentunya tidak sempurna juga ibadah kita jika makanan yang masuk ke dalam tubuh kita juga diragui halal haramnya.
Namun petunjuk Islam juga mengingatkan bahawa jika kita berasa was-was terhadap sesuatu makanan itu, maka eloklah dielakkan kerana boleh menjadi haram hukumnya. Dalam kes coklat ini, walaupun sudah disahkan halal oleh Jamil Khir dan Jakim sendiri melalui keputusan yang dua hari dipercepatkan daripada sepatutnya, kiranya masih ada secebis saja pun keraguan, terutama kenapa pengumuman ini dipercepatkan, kenapa sampel dari kilang saja yang diuji dan mengapa Kementerian Kesihatan masih tidak menafikan penemuan DNA babinya sebelum ini, maka eloklah dielakkan saja pengambilan coklat keluaran Cadbury ini.
Sekurang-kurangnya, terhindarlah kita daripada memakan benda-benda yang haram atau diragui halalnya. Tidak mati pun orang Malaysia jika tidak makan coklat kerana ia bukan makanan ruji.
Lagi pula, negara kita juga beriklim panas. Kita tidak memerlukan coklat untuk membuatkan badan menjadi panas dan mengelak daripada kesejukan seperti mereka yang tinggal di negara beriklim sejuk. Malah coklat yang manis dan banyak gula juga tidak bagus untuk kesihatan. Bagi anak-anak pula, pengambilan coklat hanya menyebabkan mereka lebih agresif dan hyper aktif dalam aktiviti seharian.
Jauh lebih baik kita mulai banyak makan kurma dan kismis sebagai ganti coklat. (SH 02/06/2014)

0

0

votes
Article Rating
Kongsikan artikel ini


Kenapa Tengku Razaleigh Diketepikan Sempena 40 Tahun Hubungan Malaysia – China?

 Minggu lalu Perdana Menteri, Najib Razak mengadakan lawatan enam hari ke negara China. Selain lawatan itu bertujuan merapatkan hubungan diplomatik, perdagangan dan sosio-budaya antara Malaysia dengan China, tujuan besar lawatan kali ini ialah untuk meraikan 40 tahun terjalinnya hubungan diplomatik antara kedua negara.
Memandangkan permetraian hubungan diplomatik antara Malaysia dengan China diadakan pada 31 Mei 1974 oleh Tun Abdul Razak yang menjadi Perdana Menteri ketika itu bersama Perdana Menteri China, Zhou Enlai, kunjungan Najib selaku anak Tun Razak untuk meraikan hubungan yang telah terjalin selama 40 tahun itu tentulah besar ertinya.
Ia bukan saja sesuatu yang manis dan membanggakan negara, bahkan juga tentunya turut menyentuh perasaan Najib sendiri kerana dapat melihat sendiri kejayaan yang telah diasaskan oleh bapanya dan beliau menjadi penyambungnya pula ketika ini.
Ketika lawatan itu baru dua hari berlangsung, negara dikejutkan dengan kemangkatan Sultan Perak, Almarhum Sultan Azlan Shah di IJN, Kuala Lumpur. Najib segera kembali ke tanahair untuk memberikan penghormatan terakhir di Istana Iskandariah, Kuala Kangsar dan pentingnya lawatan ke China itu dapat dilihat apabila Najib kemudiannya kembali semula ke China untuk menyambung aturcara lawatannnya.
Kalaulah lawatan dan hubungan dengan China itu tidak penting, sudah pastilah Najib terus saja berada di Kuala Kangsar sehingga upacara pengkebumian Almarhum Sultan Perak selesai dan menyerahkan kepada menteri-menteri yang mengikuti rombongannya meneruskan program seterusnya.
Tetapi kerana pentingnya hubungan yang telah terjalin selama 40 tahun itu kepada kesejahteraan negara, di samping ada nilai sentimental kepada dirinya selaku anak kepada Tun Razak, maka Najib kembali menyambung acara lawatannya setelah beberapa jam meninggalkan untuk menziarahi Almarhum Sultan Perak.
Hakikatnya, semua orang tahu sejarah hubungan Malaysia dengan China yang telah terjalin sejak 40 tahun itu. Dalam membina hubungan persahabatan itu, Malaysia pada tahun 1971 merupakan satu-satunya negara yang mendesak PBB agar menerima China menyertai pertubuhan itu. Dalam perhimpunan agung PBB pada tahun yang sama, Malaysia juga telah menyokong pemulihan kerusi Republik Rakyat China di PBB.
Semua orang juga tahu dalam usaha membina persahabatan yang lebih kukuh itu, Tun Razak telah meminta Tengku Razaleigh Hamzah yang ketika itu menjadi Pengerusi Pernas untuk mengetuai delegasi ahli-ahli perniagaan Malaysia menyertai Ekspo Perdagangan di Guangzhuo pada tahun 1971. Atas rasa besar hati dengan kedatangan delegasi perdagangan itu, Perdana Menteri China, Zhou Enlai dan Naib Perdana Menterinya, Li Xianian telah mengadakan pertemuan dengan ahli-ahli rombongan yang diketuai oleh Tengku Razaleigh itu.
Kemudian dari itu, rombongan daripada China pula melakukan lawatan ke Malaysia dan ia menandakan negara itu telah mengubah pendirian lamanya serta mengiktiraf Malaysia sebagai negara yang perlu dijalinkan hubungan baik.
Tun Razak melakukan lawatan rasmi ke China pada 28 Mei hingga 2 Jun 1974 untuk membuka lembaran baru hubungan diplomatik Malaysia dengan China dan pada 31 Mei, Tun Razak bersama Perdana Menteri China, Zhou Enlai telah menandatangani perjanjian diplomatik antara kedua negara yang bertujuan menjalin dan memperkukuhkan lagi hubungan yang sebenarnya sudah pun bermula sejak ratusan tahun dulu lagi.
Hari ini, hasil hubungan itu, China bukan saja merupakan antara 10 pelabur terbesar dalam Malaysia, bahkan merupakan rakan perdagangan dan pasaran eksport keempat terbesar bagi negara.
Sementara Najib begitu menghargai hubungan 40 tahun yang terjalin itu, bahkan memilih 31 Mei juga untuk mengadakan lawatan ke China, sesuatu yang tertinggal ialah apabila beliau mengenepikan Tengku Razaleigh dalam sejarah yang amat bermakna itu.
Memandangkan Tengku Razaleigh masih hidup dan sihat, beliau adalah perakam sejarah sebenar yang bukan saja seharusnya dihargai oleh Najib dan negara, bahkan boleh menceritakan pelbagai perkara tentang usaha menjalin hubungan itu yang mungkin tidak diketahui oleh ramai orang lain.
Sekiranya dalam lawatan ke China tempohari, beliau turut membawa Tengku Razaleigh bersama, ia tentulah bukan saja bermakna kepada Malaysia tetapi juga kepada negara China sendiri. Ini kerana selain Tun Razak yang selalu disebut sebagai memulakan hubungan diplomatik dengan China itu, nama Tengku Razaleigh sebagai perintis dan “menebas lalang” untuk membuka laluan persabahatan, perdagangan dan hubungan yang lebih erat, juga tidak boleh dikesampingkan.
Bersama-sama Tun Razak, bukalah mana-mana makalah, tulisan atau catitan sejarah hubungan diplomatik Malaysia dengan China, nama Tengku Razaleigh kekal tercatit sebagai salah satu watak pentingnya.
Najib pastilah akan lebih dihargai jika beliau tahu menghargai tokoh-tokoh lain yang banyak membantu kejayaan bapanya dulu. (SH 03/06/2014)

0

0

votes
Article Rating
Kongsikan artikel ini


Saman Betul Atau Acah-Acah?

 Perdana Menteri, Najib Razak dan UMNO akhirnya meneruskan tindakan saman terhadap portal berita Malaysiakini atas penyiaran artikel yang menghimpunkan komen-komen pembaca mengenai dirinya yang dianggap sebagai fitnah dan menjejaskan reputasi peribadinya sebagai ahli politik, Perdana Menteri dan Presiden UMNO.
Komen-komen yang dijadikan artikel itu diterbitkan pada 14 Mei itu adalah berkaitan krisis politik di Terengganu berikutan pertukaran jawatan Menteri Besar daripada Ahmad Said kepada Ahmad Razif Abdul Rahman dengan tajuk “A case of the PM reapings what he sows” dan “How much will Najib spend to keep Terengganu”.
Najib dan UMNO sebelum itu telah menghantar notis tuntutan agar Malaysiakini menarik balik, memohon maaf dan tidak mengulangi penyiaran artikel seumpamanya di lain masa. Bagaimanapun Malaysiakini menolak tuntutan itu kerana ia bukan dasar yang biasa mereka amalkan, sebaliknya menawarkan Najib ruang untuk menjawab dan menjelaskan perkara yang sebenarnya.
Sebagaimana Malaysiakini menolak untuk menarik balik dan meminta maaf atas artikel yang telah disiarkannya, Najib juga memilih untuk menolak ruang menjawab yang diberikan oleh portal berita itu.
Lantaran itu, Najib yang memfailkan saman atas kapasiti peribadinya manakala Setiausaha Kerja UMNO, Abdul Rauf Jusoh mewakili UMNO, telah mengemukakan saman terhadap Mkini Dotcom Sdn Bhd, Ketua Pengarang, Stevan Gan dan Pengarang Fathi Aris Omar, atas penyiaran artikel tersebut.
Walaupun menjadi hak Najib untuk mengemukakan tindakan saman itu, tetapi mengambil tindakan undang-undang terhadap penyiaran artikel berdasarkan pandangan dan luahan hati pembaca, samalah seperti cuba menyekat rakyat daripada menyuarakan pandangan mereka.
Lagi pula, jika pun pandangan pembaca itu tidak dijadikan berita, ia tetap juga boleh dibaca melalui ruangan komen pembaca yang memang disediakan oleh portal berita itu. Hampir semua portal berita juga sekarang ini menyediakan ruang untuk pembaca meluahkan pandangan, sesuai dengan konsep keterbukaan dan langit yang sudah lama terbuka.
Tindakan saman ini juga memperlihatkan Najib semakin tertutup daripada sebarang kritikan walaupun sebelum ini kerap menjanjikan keterbukaan dan ruang yang lebih luas untuk rakyat menyuarakan pandangan terhadap kepimpinan dan pentadbirannya.
Dalam hal ini, bekas Perdana Menteri, Mahathir Mohamad sendiri seakan kurang bersetuju dengan tindakan saman yang diambil oleh Najib itu walaupun dalam masa yang sama mengakui adalah hak Perdana Menteri untuk berbuat demikian.
Kata Mahathir lagi, “itu hak beliau tetapi saya tidak akan saman. Dalam politik sama ada kita kena hentam atau dipuji”.
Mahathir juga menyindir Najib dengan mengatakan selain beliau tidak mempunyai banyak wang untuk mengemukakan saman, tindakan saman hanyalah memberi wang kepada peguam tetapi plaintif tidak mendapat apa-apa pun daripada tindakan yang diambil itu.
Selain ramai mempertikaikan kewajaran Najib mengemukakan saman terhadap Malaysiakini itu kerana ia lebih menunjukkan beliau tidak lagi terbuka, tidak toleran dan tidak sedia mendengar suara sebenar daripada rakyat, sebaliknya lebih gemarkan sanjungan dan puji-pujian, ramai juga sinikal tentang sejauh mana seriusnya tindakan saman itu.
Ini kerana sebelum ini UMNO juga pernah mengemukakan saman terhadap Setiausaha Agung Pas, Mustaffa Ali yang menuduh parti itu terlibat dalam penyiaran video lucah yang mirip dirinya dan juga Naib Presiden PKR, Tian Chua berhubung isu pencerobohan Lahad Datu.
Bagaimanapun kedua-dua saman itu kemudiannya ditarik balik melalui penyelesaian di luar mahkamah dan UMNO melalui Setiausaha Kerjanya, Abdul Rauf juga dilihat bersalam-salaman dengan pemimpin pembangkang itu.
Keadaan itu menyebabkan ramai kalangan dalam UMNO yang meluahkan rasa marah dan tersinggung kerana setelah beria-ia mengemukakan saman dan mahu menegakkan kebenaran, tiba-tiba dengan mudah saja menarik baliknya walaupun Ahli MT UMNO, Razali Ibrahim menyatakan penarikan balik itu menunjukkan keterbukaan dan sikap sedia memaafkan yang diamalkan oleh parti itu yang seharusnya juga menerbitkan perasaan malu kepada mereka yang terlibat.
Tetapi lebih ramai yang melihat tindakan menarik balik saman itu menunjukkan sikap tidak serius dan tidak yakin dengan kebenaran yang mahu dipertahankan oleh UMNO. Ia juga dianggap menjejaskan reputasi dan imej UMNO kerana seolah-olah sudah terkulai sebelum berjuang.
Lantaran itu, ramai yang mempersoalkan apakah tuntutan saman Najib dan UMNO terhadap Malaysiakini ini sesuatu yang serius atau acah-acah saja sebagaimana Menteri Dalam Negeri, Zahid Hamidi yang sebelum itu begitu memusuhi dan melabelkan macam-macam terhadap portal berita itu tetapi kemudiannya dilihat ketawa mesra menyampaikan anugerah kepada ketua editornya seolah-olah tidak pernah ada prasangka walau sedikit pun.
Lebih-lebih lagi peguam dan individu yang mewakili UMNO itu adalah juga orang yang sama yang menarik balik saman UMNO sebelum ini. (SH 04/06/2014)

0

0

votes
Article Rating
Kongsikan artikel ini


Sedarlah Jais – Serbu Murtad Tidak Sama Dengan Serbu Khalwat

 Jabatan Agama Islam Selangor atau Jais mengundang kontroversi lagi. Jika dulu Jais menyerbu premis Persatuan Bible Malaysia dan merampas 300 naskhah kitab Injil berbahasa Melayu kerana bimbangkan agama Kristian cuba disebarkan kepada masyarakat Melayu sehingga menimbulkan kemarahan penganut agama ini, kali ini jabatan itu berbalah berkaitan agama Hindu pula.
Kali ini serbuan di kuil dilakukan kerana percaya ada wanita Islam telah murtad melalui perkahwinan.
Ahad lalu, sekumpulan pegawai Jais dengan diiringi beberapa orang polis telah menyerbu sebuah kuil ketika berlangsungnya majlis perkahwinan seorang wanita, Zarina Abdul Majid dengan pasangannya lelaki yang beragama Hindu. Oleh kerana adanya aduan yang disampaikan kepada Jais, tentunya aduan itu dilakukan beberapa hari sebelum itu, pegawai jabatan itu telah menyerbu kuil tersebut ketika berlangsungnya majlis perkahwinan itu.
Sebagaimana yang yang dilaporkan oleh banyak media, dalam serbuan pada 10 pagi itu, selain mengumpul maklumat daripada pasangan yang hendak berkahwin itu, Zarina juga dibawa ke pejabat Jais di Shah Alam dan hanya dibebaskan pada jam 2.00 petang kemudiannya.
Sehubungan itu, Zarina yang mengaku hanya namanya Islam tetapi tidak pernah mengamalkan ajaran Islam sejak lahir, berasa malu dan terganggu dengan serbuan Jais itu, tambahan pula ramai jemputan yang datang akhirnya memilih untuk segera pulang tanpa menjamah hidangan yang disediakan.
Majlis perkahwinan yang sepatutnya menjadi detik meriah dan manis, akhirnya bertukar menjadi babak hitam dan memalukannya.
Dalam pengakuannya, Zarina berkata, namanya mirip seperti Islam kerana bapanya secara sepihak berbuat demikian sebelum menghilangkan diri tidak lama selepas itu. Ibunya pula tidak menyedari namanya mirip Islam kerana buta huruf. Beliau juga menegaskan sudah berusaha melalui pelbagai cara untuk menukar nama dan status agama pada kad pengenalannya tetapi tidak berhasil meskipun sudah membelanjakan lebih RM20 ribu bagi tujuan itu.
Ketika ini ramai pihak, daripada parti politik, NGO, pemimpin kerajaan, pembangkang malah bekas Perdana Menteri, Mahathir Mohamad turu meluahkan kekecewaan mengenai cara Jais bertindak itu. Jais seolah-olah tidak bijaksana dan tidak menghormati majlis perkahwinan agama lain yang sedang berlangsung.
Walaupun Jais cuba menafikan bahawa kedatangannya bukan merupakan serbuan tetapi hanya untuk mengumpul maklumat tetapi dengan membawa anggota polis dan kemudian membawa pula Zarina ke pejabat Jais untuk diambil keterangannya, apakah itu bukan serbuan namanya?
Apa yang menimbulkan persoalan ialah Jais tentunya menerima maklumat mengenai perkahwinan Zarina beberapa hari atau beberapa jam sebelum itu. Apakah tidak boleh siasatan dilakukan lebih awal atau dibiarkan saja majlis perkahwinan itu selesai dulu dan kemudian dipanggil pasangan itu ke pejabat untuk proses siasatan?
Kenapakah pegawai Jais tidak boleh berfikir bahawa kes murtad bukanlah seperti kes khalwat atau zina yang memerlukan tangkapan atau bukti ketika kejadian sedang belaku? Atau adakah kepala pegawai Jais hanya sarat dengan memikir berkaitan khalwat dan zina saja sehinga tangkapan kes murtad pun mahu dilakukan sepertinya?
Serbuan ke kuil ini bukan saja memalukan jabatan itu, malah umat Islam sendiri turut merasa malu dengan cara tindakan seperti itu. Jais seolah-olah tiada toleransi dan hanya tahu menghukum – tanpa memikirkan tindakan yang dilakukan itu benar, berlandaskan agama atau sebaliknya.
Jais nampaknya tidak belajar langsung daripada kesilapan mereka terhadap penganut agama Kristian dalam serbuan dan rampasan kitab Injil berbahasa Melayu dahulu. Selain tidak mengkaji bahawa kerajaan pimpinan Najib Razak telah membenarkan kemasukan kitab Injil berbahasa Melayu untuk edaran Sabah dan Sarawak asalkan ditulis di kulit luarnya “Untuk Kristian”, rampasan itu juga menimbulkan kemusykilan kerana tiada tindakan lanjut yang diambil selepasnya.
Sekali lagi, ianya menimbulkan persoalan, apakah kebenaran yang mahu ditegakkan oleh Jais melalui serbuan itu? Atau serbuan itu sekadar suka-suka dan ingin menunjuk kuasa?
Kini, belum pun reda permusuhan yang dicetuskan dengan penganut Kristian, Jais cuba berbalah pula dengan penganut agama Hindu?
Kenapakah tidak diselidiki dan disiasat dengan mendalam terlebih dahulu sebelum melakukan serbuan yang melibatkan penganut agama lain? Janganlah terlampau ghairah mahu melakukan tangkapan dan serbuan tanpa memikirkan kesannya kepada Islam secara keseluruhannya.
Selain perlu melakukan siasatan secara mendalam dan bertindak pula secara berhemah, jangan main serbu saja atau menganggap semua kesalahan melibatkan agama adalah sama seperti kesalahan zina dan khalwat yang pesalahnya perlu ditangkap ketika berdua-duan dan tanpa pakaian, Jais juga perlu lebih fokus kepada aspek lain yang melibatkan umat Islam sendiri.
Di Selangor ini, jika Jais ingin menguatkuasakan undang-undang dan menambah pahala, cegahlah kemungkaran yang lebih besar seperti menahan umat Islam yang banyak meminum arak di kelab, pub dan pelbagai pusat hiburan yang bertaburan di negeri itu. Cegahlah juga pergaulan bebas antara muda-mudi lelaki dan wanita yang begitu menjolok mata terutama pada malam hujung minggu.
Selain pusat hiburan, pusat refleksiologi yang tumbuh bagai cendawan selepas hujan sekarang ini juga perlu diberi perhatian oleh Jais kerana sebahagiannya adalah terselindung aktiviti pelacuran yang merosakkan ramai umat Islam sendiri.
Umat Islam yang tidak berpuasa, tidak sembahyang Jumaat dan pelbagai kelalaian lain lebih perlu diberi perhatian oleh Jais. Begitu juga dengan pasangan yang bermasalah dalam perkahwinan, perceraian, mengabaikan tanggungjawab terhadap anak-anak dan seribu satu masalah lainnya.
Dalam masa yang sama, Jais juga janganlah hanya melihat aspek tangkapan dan penguatkuasaan saja. Lakukan juga sesuatu yang lebih berkesan untuk menarik golongan muda lebih mendekati surau dan masjid serta mencintai agama dalam kehidupan dan aktiviti seharian mereka.
Pendeknya, daripada melakukan serbuan yang menimbulkan ketegangan dan keresahan dalam masyarakat pelbagai agama, lebih banyak kerja lain yang sepatutnya lebih dahulu dan diutamakan oleh Jais. Dalam kes Zarina yang berkahwin di kuil Hindu, Jais sepatutnya tahu wanita itu tidak pernah mengamalkan ajaran Islam sejak lahirnya lagi dan jika menemuinya lebih awal sebelum majlis perkahwinannya dan membantu pula penyelesaian masalahnya yang berlarutan sudah sekian lama, jabatan itu tentunya lebih dipandang tinggi oleh semua agama.
Atau jika Jais menunggu sehingga majlis perkahwinan itu selesai untuk melakukan siasatan dan jika didapati Zarina memang tidak pernah mengamalkan ajaran Islam dan mempunyai keinginan pula menganut agama lain, bantuan yang dilakukan Jais tentulah juga ianya amat dihargai kerana telah menunjukkan sikap toleransi Islam yang tinggi.
Malangnya, semua pilihan yang lebih baik itu tidak dilakukan oleh Jais.
Dalam hal ini, benarlah kata Mahathir kepada Jais, “kembalilah kepada ajaran Al Quran yang sebenar”. (SH 05/06/2014)

0

0

votes
Article Rating
Kongsikan artikel ini


Najib Perlu Tangkap Segera Pemimpin ISMA…

 Walaupun pernah dikritik oleh bekas Perdana Menteri, Mahathir Mohamad agar berdiam diri dan menyimpan saja segala pandangannya, para pemimpin Ikatan Muslimin Malaysia atau Isma terus juga mengeluarkan suaranya yang ekstrem, melampau dan kadangkala tidak masuk akal mengenai isu-isu politik negara ini.
Tetapi tidak seperti Perkasa yang jelas hala tujunya untuk memperjuangkan kepentingan Melayu dan hak Bumiputera dan pemimpinnya juga dikenali ramai, sebaliknya Isma ini bukan saja tidak begitu dikenali latar belakang pemimpinnya, malah apa inti perjuangannya pun tidak jelas.
Jika mengikut namanya, ia seperti memperjuangkan hal-hal berkaitan Islam dan umat Islam tetapi serangannya yang keterlaluan kepada bangsa dan kaum lain secara semberono kadangkala bertentangan dengan nilai-nilai Islam itu sendiri. Islam tentunya tidak pernah mengajar seperti apa yang dilakukan oleh Isma ini.
Dalam mereka mengkritik bangsa lain dan pemimpin pembangkang, kadangkala juga diragui jika Isma ini ditaja oleh UMNO atau Perdana Menteri kerana dalam banyak kenyataan yang dikeluarkannya jelas sekali tidak menguntungkan UMNO dan menjarakkan lagi sokongan bukan Melayu terhadap kerajaan dan juga Najib Razak.
Dan kalau pula kenyataan demi kenyataan yang kontroversi itu dikeluarkan semata-mata untuk menarik perhatian Putrajaya, memperolehi nama, beroleh imbuhan atau jawatan, namun sehingga ini tidak pula kelihatan ada pemimpin UMNO dan kerajaan yang memberi layanan karpet merah kepada Isma dan para pemimpinnya.
Jadi, apa tujuan pemimpin Isma ini melalak tidak henti-henti mengenai Cina dan bukan Melayu serta menyerang secara melampau pemimpin-pemimpin parti bukan Melayu?
Di antara kenyataan Isma yang agak kontroversi sebelum ini ialah apabila membangkitkan soal kedatangan kaum Cina ke negara ini sebagai penceroboh sehingga membangkitkan kemarahan banyak pihak, malah beberapa laporan polis atas dakwaan menghasut juga turut dibuat.
Isma juga pernah menyarankan agar hukum hudud, jika mahu dilaksanakan, haruslah juga merangkumi orang Islam dan juga bukan Islam.
Selain bekas Perdana Menteri, Mahathir yang meminta Isma agar diam dan berhenti daripada membuat bising, seorang pemimpin MIC, Vell Pari pula menyifatkan Isma sebagai NGO yang menghidap penyakit kelamin dan badut yang langsung tidak menghiburkan.
Semalam pula, Isma sekali lagi mengeluarkan kenyataan kontroversi dengan menuduh Lim Kit Siang mahu menghapuskan bangsa Melayu, bahasa Melayu serta kebudayaan Melayu melalui perjuangan politiknya.
Memang kenyataan itu amat kontroversi dan boleh menaikkan semangat. Jika Perdana Menteri seorang yang tidak cukup matang dan mudah terbuai, barangkali mahu saja menganugerahkan jawatan Senator kepada penuturnya dengan segera.
Tetapi, sesiapa pun yang normal lebih cenderung untuk tergelak kecil dengan salakan terbaru ini, berbanding terperanjat atau membenci Lim Kit Siang. Dalam masa yang sama, mungkin ramai pula yang bertanya, apa sebenarnya dimahukan oleh pemimpin Isma ini daripada kerajaan?
Kedudukan Melayu dan hal-hal berkaitan dengannya bukan saja dilindungi oleh perlembagaan dan dibentengi Raja-Raja Melayu, malah parti politik yang berteraskan Melayu pun masih wujud dan gagah dalam mempertahankan perkara itu. Apakah Isma fikir UMNO sudah tidak memperjuangkah Melayu lagi? Malah Pas yang memperjuangkan Islam pun tentunya juga akan bangkit dan menyingsing lengan kiranya bangsa Melayu atau bahasa Melayu mahu dihapuskan oleh Lim Kit Siang atau mana-mana pihak yang lain.
Kenyataan Isma ini bukan saja tidak masuk akal dan melampau, malah oleh kerana ia dilihat seperti mahu mempertahankan Najib dan kerajaan, serangan seumpama itu itu sebenarnya langsung tidak membantu Najib dan kerajaan untuk memupuk perpaduan dan memenangi pilihanraya akan datang. Malah ia mencemar nama Perdana Menteri, UMNO dan kerajaan.
Lagi kerap Isma bercakap mengarut dan tidak logik seperti ini, lagi payah Najib dan kerajaan mahu mengharapkan sokongan komuniti bukan Melayu. Isma dengan karektor dan perangainya sekarang adalah pembawa masalah besar kepada UMNO, BN, kerajaan serta juga Najib dalam konteks untuk mendapat keputusan yang lebih baik dalam pilihanraya akan datang kerana setiap kali bercakap, ianya sentiasa menjarakkan lagi hubungan kerajaan dengan bukan Melayu.
Sebagai sebuah negara merdeka yang memang sudah termaktub kewujudan Melayu, Cina dan India sebagai tiga kaum utamanya, mewujudkan persamaan dan saling memahami adalah lebih berfaedah daripada menimbulkan syak wasangka dan kebencian yang berterusan. Terimalah hakikat bahawa kewujudan tiga kaum utama ini tidak mungkin dipisahkan jika inginkan keharmonian.
Dalam hal ini, satu-satunya cara untuk membuat Isma diam dan tidak lagi mengarut ialah dengan kerajaan segera menangkap para pemimpinnya yang selama ini silih berganti mengeluarkan kenyataan kontroversi dan tidak berfaedah kepada negara. Kenyataan demi kenyataan mereka jelas boleh disabitkan dengan kesalahan menghasut dan menjejaskan keharmonian.
Dengan menahan dan menyumbat pemimpin Isma ini ke penjara, bukan saja mulut mereka dapat ditutup, malahan dapat membuktikan bahawa Najib, UMNO dan kerajaan tiada kaitan langsung dengan NGO itu. Dengan itu, keharmonian akan dapat dicari jalannnya dan peluang untuk mendapat keputusan lebih baik dalam pilihanraya akan datang juga turut menjadi lebih terbuka.
Berbanding dengan membiarkan Isma terus bercakap, selain merugikan UMNO dan juga kerajaan, malahan suara mereka juga lebih banyak memberi keuntungan secara tidak langsung kepada pembangkang yang diserangnya itu.
Oleh itu, Najib tidak harus berlengah lagi dalam bertindak terhadap Isma ini. Melayu pun lebih ramai benci berbanding suka dengan cara dan pendekatan NGO itu. (SH 06/06/14)

0

0

votes
Article Rating
Kongsikan artikel ini


LPHJ – Idea Khaled Atau Kehendak Sultan?

 Isu campurtangan Sultan atau Raja kembali menjadi perbualan berikutan hasrat Menteri Besar Johor, Khaled Nordin mahu membentangkan rang undang-undang penubuhan Lmebaga Perumahan dan Hartanah Johor atau LPHJ. Ia dijangka dibentangkan hari ini di DUN Johor tetapi ramai pihak mahukan ia ditangguhkan dan diteliti semula kerana jelas memperlihatkan campurtangan Sultan didalamnya.
Walaupun Menteri Besar masih diletakkan sebagai Ketua Eksekutif lembaga itu manakala Exco Perumahan sebagai timbalannya, pertuntukan rang undang-undang itu yang memberi kuasa kuasa kepada Sultan dalam beberapa aspek, meskipun atas nasihat Menteri Besar dan atas kuasa kerajaan negeri, tetapi ia tetap menimbulkem kebimbangan ramai.
Kebimbangan ramai ialah kerana dalam sistem Raja Berperlembagaan yang diamalkan sekarang, kuasa eksekutif dalam mana-mana pentadbiran adalah dipegang oleh Menteri Besar di peringkat negeri dan Perdana Menteri di peringkat pusat, kecuali hal-hal berkaitan agama yang diletakkan dibawah Sultan atau Yang Dipertuan Agong.
Sebelum ini, laporan awal yang didedahkan menyebut bahawa LPHJ itu memberi kuasa penuh kepada Sultan Johor untuk melantik ahli lembaganya, memantau akaun dan membubarkannya. Malah difahamkan Sultan juga diberi kuasa menentukan ganjaran dan perlantikan ahli lembaga pengarah serta menentukan anggaran perbelanjaan setiap tahun sebelum mendapat kelulusan kerajaan negeri.
Selain Pas dan DAP yang membantah pembentangan rang undang-undang baru itu yang disifatkan bertentangan dengan amalan Raja Berperlembagaan dan mungkin akhirnya mencemarkan kedudukan Raja, bekas Perdana Menteri, Mahathir Mohamad dan bekas Ketua Eksekutif Perbadanan Johor, Ali Hashim juga menyatakan kebimbangannya. Bekas Timbalan Perdana Menteri, Musa Hitam juga turut melahirkan kebimbangan dan mahukan penerangan yang lebih kepada orangramai diberikan.
Akhbar Utusan pula menjadi suara paling lantang mengkritik rang undang-undang baru itu. Namun demikian Perdana Menteri, Najib Razak seakan bersetuju dengan penubuhannya dan menyatakan ia selaras dengan sistem Raja Berperlembagaan yang diamalkan sekarang.
Najib juga dilaporkan sudah diberikan penerangan oleh Khaled mengenai penubuhan LPHJ yang akan merancakkan lagi pembinaan rumah kos rendah dan rumah mampu milik untuk rakyat Johor.
Bagaimanapun Khalid juga dilaporkan sudah meminda peruntukan dalam rang undang-undang itu dengan memasukkan perkataan atas nasihat Menteri Besar dan atas kuasa kerajaan negeri berikutan sanggahan bertali arus daripada banyak pihak sejak beberapa hari lalu mengenai rancangan penubuhan LPHJ itu.
Selain ramai melahirkan kebimbangan mengenai Raja Berperlembagan dan bukannya Raja Mutlak yang menjadi sistem negara ini, memberi kuasa kepada Sultan juga mendedahkan kepada pelbagai elemen yang akhirnya mencemarkan kedudukan Raja itu sendiri. Jika LPHJ itu dipertikai dan dikecam, akhirnya kedudukan Raja juga terlibat sama.
Dalam pada itu, yang menjadi persoalan juga ialah kenapapah LPHJ ini mahu ditubuhkan dan siapa punya idea mengenainya? Adakah ia idea Khaled selaku Menteri Besar, kehendak Sultan Johor atau idea daripada kalangan yang rapat dengan Istana Johor?
Dan jika ianya idea daripada Khaled sendiri, apakah LPHJ ini benar-benar perlu dalam memastikan pembinaan rumah kos rendah dah rumah mampu milik dapat dibina? Adakah kedudukan Khaled sendiri sebagai Menteri Besar, adanya Exco perumahan, pelbagai jabatan dan agensi lainnya masih tidak cukup untuk membina rumah bagi kepentingan rakyat Johor?
Atau adakah ia menunjukkan kepimpinan Khaled yang begitu lemah sehingga memerlukan sebuah lembaga yang ada peranan dan penglibatan Sultan Johor sendiri dalam menggerakkannya mentadbir negeri itu?
Sebenarnya begitu banyak persoalan yang bermain di kepala rakyat mengenai LPHJ ini tetapi yang paling dibimbangi ialah kedudukan Raja akhirnya akan tercemar dan terdedah kepada pelbagai kritikan serta kemungkinan adanya campurtangan pihak lain dalam pentadbiran negeri yang menggunakan kedudukan Raja itu sendiri.
Semua pihak memahami Raja ialah Raja Berperlembagan dan bukannya Raja Mutlak serta mahu kedudukan itu dikekallan sampai bila-bila. Memberi kuasa kepada Raja campurtangan melalui LPHJ ini juga memungkinkan di lain masa wujud pelbagai lembaga lain dalam kepentingan yang lain pula atau dituruti oleh negeri lain.
Jika itu berlaku dan bangkit kemarahan rakyat, siapakah yang mahu dipersalahkan. Mahathir sebelum ini pernah mengingatkah bahawa meskipun orang Melayu taat dan sayang kepada Raja tetapi sejarah juga memperlihatkan mereka tidak teragak-agak menentang seperti mana dalam sejarah Sultah Mahmud mangkat dijulang.
Oleh itu, dengan Khaled tetap juga bertekad mahu membentangkan rang undang-undang itu dan suara UMNO pula hampir tenggelam dalam isu ini, tidak disangsikan lagi bahawa LPHJ ini akan menjadi kenyataan akhirnya. Namun tiada sesiapa yang dapat memberi jaminan bahawa melalui lembaga itu kedudukan Raja sentiasa terpelihara, tidak terdedah kepada cecehan umum dah pelbagai dakwaan yang tidak baik.
Tetapi jika berlaku sesuatu yang tidak baik dan kedudukan Raja tercemar ddi masa hadapan, tentulah Najib, Khaled dan UMNO yang gagal berperanan sewajarnya akan memikul tanggungjawabnya. Sejarah akan menghukum mereka selagi ada bulan dan bintang. (SH 09/06/2014)

0

0

votes
Article Rating
Kongsikan artikel ini


Jadikanlah Zahid Hamidi Menteri Dalam Negeri Sampai Mati…

 Satu-satunya perkara yang membuatkan orangramai jadi menyampah dan meluat setiap kali BN menang dalam mana-mana pilihanraya kecil ialah apabila para pemimpinnya berebut-rebut mendabik dada membangga diri sambil mengaku gerak kerja yang mereka dilakukan atau oleh kumpulan merekalah yang menyumbang kepada kemenangan itu.
Dalam pilihanraya kecil Teluk Intan yang sudah berlalu hampir dua minggu lalu di mana BN berjaya menewaskan DAP dengan kelebihan 238 undi, jelas dapat dilihat sikap “masuk bakul angkat sendiri” dan amalan membangga diri itu seolah-olah kemenangan itu telah menjamin BN untuk terus berkuasa selama 50 tahun lagi.
Dapat dilihat satu demi satu pemimpin UMNO dan kerajaan membanggakan kemenangan dan menjustifikasikan kejayaan itu adalah dicapai melalui sumbangan masing-masing. Biro penerangan bangga kerja penerangannya, pemuda dengan gerak kerja pemudanya, wanita dengan lawatan rumah ke rumah dan begitu juga dengan puteri dengan sumbangan yang kononnya telah mereka mainkan sepanjang kempen pilihanraya itu.
Pemimpin UMNO negeri dengan hujah penerimaan rakyat terhadap kepimpinan Menteri Besarnya, malah MCA yang sebelum itu tidak berani meletakkan calonnya di Bukit Gelugor, turut tidak mahu ketinggalan dan tanpa ada perasaan malu membuat kenyataan bahawa kemenangan BN di Teluk Intan membuktikan penerimaan kembali pengundi Cina terhadap BN.
Sementara Najib dan Muhyiddin hanya menyatakan rasa syukur atas kemenangan itu, para pemimpin lain sebaliknya berlumba-lumba mahu menunjukkan kepada pucuk pimpinan bahawa gerak kerja merekalah yang menjadi penyumbang kepada kemenangan itu sambil melahirkan keyakinan bahawa kejayaan yang lebih besar diyakini dicapai dalam pilihanraya seterusnya.
Pemimpin UMNO terbaru yang mahu menunjukkan bahawa sumbangan beliaulah menjadi penyumbang kepada kemenangan BN di Teluk Intan ialah Ahmad Zahid Hamidi, Naib Presiden UMNO dan juga Menteri Dalam Negeri yang menyatakan amaran beliau kepada kumpulan kongsi gelap agar jangan masuk campur dalam kempen dan kegiatan mengugut telah menjadi penyumbang kepada kemenangan itu.
Menurut pemimpin kanan UMNO, disebabnya amarannya itu, kongsi gelap di Teluk Intan tidak berani masuk campur dalam kempen pilihanraya itu dari segi mengugut, mengarah dan memberi amaran kepada pengundi. Dalam erti kata lain, amaran Zahid itu bagai membuatkan semua kongsi gelap jadi kecut perut dan tidak berbuat apa-apa kerana terlalu gementar dengan amaran yang telah diberikannya sebelum itu.
Barangkali wajah Zahid yang bengis dan sentiasa masam itu telah mendatangkan ketakutan yang amat sangat kepada kongsi gelap!
Mereka menjangkakan majoriti di Teluk Intan daripada 12,000 turun kepada 6,000, kemudian turun lagi kepada 2,000 tapi Alhamdulillah kita menang 238 undi, kata Zahid yang semasa kempen pilihanraya itu turut menggelarkan pengundi Cina sebagai golongan yang tidak bersyukur kepada kerajaan.
Kenyataan Zahid ini tidak syak lagi menunjukkan percubaan menonjolkan keupayaannya yang luar biasa sebagai Menteri Dalam Negeri dalam membantu BN mencapai kemenangan, walaupun mungkin ramai yang tersengih sinis dengannya. Zahid dilihat bukan saja cuba menunjukkan sumbangannya yang besar, malah juga tahap keupayaannya sebagai pemimpin yang tidak ada pada mana-mana pemimpin lain.
Ini kerana tidak pernah ada mana-mana Menteri Dalam Negeri sebelum ini yang mengakui ditakuti oleh kongsi gelap. Zahid adalah satu-satunya di negara ini.
Jika benar kerana amarannya itu telah menjadi penyumbang kepada kemenangan BN, maka ada baiknya Perdana Menteri mengekalkan saja Zahid sebagai Menteri Dalam Negeri sehingga beliau mati. Ini kerana dalam mana-mana pilihanraya pastinya akan melibatkan campurtangan kumpulan kongsi gelap dan amaran beliau saja sudah mampu membuatkan mereka tidak melibatkan diri atau campurtangan.
Sudah tentu dengan adanya Zahid sebagai Menteri Dalam Negeri yang ditakuti oleh kumpulan kongsi gelap, BN akan sentiasa menang dalam mana-mana pilihanraya kecil selepas ini dan begitu juga dalam pilihanraya umum nanti.
Atas sumbangannya itu, wajarlah dijadikan Kementerian Dalam Negeri milik Zahid Hamidi untuk selama-lamanya atau sehingga beliau meninggal dunia.
Tetapi tentunya orangramai juga tertanya-tanya, kenapa tiada tangkapan terhadap kongsi gelap sepanjang kempen pilihanraya itu? Kegiatan kongsi gelap bukan sekadar diberi amaran, tetapi harus dibendung sehabis-habisnya.
Jika pengakuan Zahid boleh diambil kita yang menyatakan beliau kenal semua kongsi gelap itu dan tahu di mana mereka bersembunyi, tentulah tidak sukar untuk melakukan serbuan atau tangkapan.
Namun demikian, kenyataan Zahid ini juga ada kontradiksinya apabila dua hari lalu beliau juga menyatakan sudah meninggalkan hobi menunggang motosikal besarnya buat sementara waktu kerana mematuhi nasihat polis yang bimbangkan ditembak oleh kumpulan gangster.
Kalau sudah boleh membuatkan kumpulan kongsi gelap mendengar serta patuh dengan amarannya, kenapakah beliau tidak boleh memberi amaran agar jangan menembaknya ketika menunggang motosikal besar?
Atau kenyataan ini satu lagi percubaan mahu menonjolkan dirinya yang kian disisihkan lantaran Najib sejak kebelakangan ini didapati memberi lebih keistimewaan kepada Hishammuddin Hussein berbanding dirinya? (SH 10/06/2014)

0

0

votes
Article Rating
Kongsikan artikel ini


Untung Jadi Deepak, Di Parlimen Pun Ahmad Maslan Turut Membelanya…

 Isu penyelesaian baki pinjaman tanpa faedah sebanyak RM32 juta yang melibatkan ahli perniagaan kontroversi, Deepak Jaikishan terus menjadi perbualan. Ketika banyak persoalan dibangkitkan mengenai kewajaran memberi keistimewaan kepada ahli perniagaan itu, dari ruang bicara kaki lima hinggalah ke sidang Parlimen, pihak kerajaan nampaknya lebih selesa terus membela Deepak.
Walaupun sudah dijelaskan oleh bekas Pengerusi Bank Rakyat, Sabbaruddin Chik mengenai keengganan Lembaga Pengarah bank meluluskan pinjaman itu sebagaimana yang dikehendaki oleh Menteri Perdagangan Dalam Negeri, Koperasi dan Kepenggunaan, Hasan Malek malah pernah diugut untuk dipecat jika tidak menuruti kehendaknya, keinginan untuk melakukan siasatan juga tidak kelihatan.
Sabbaruddin juga bertegas bahawa penyambungan kontraknya yang telah dipersetujui oleh Bank Negara tidak diteruskan oleh menteri terbabit berikutan keengganan Lembaga Pengarah itu. Tetapi Hassan Malek enggan memberi sebarang kenyataan, sebaliknya hanya berkata beliau sedia disiasat.
Sebelum itu, beliau melarikan diri daripada buruan media dan enggan memberi sebarang komen.
Jika Hasan dipihak yang benar, kenapa mengelak untuk memberi penjelasan yang detail dan panjang sebagaimana yang didakwa oleh Sabbaruddin. Mengatakan dirinya sedia disiasat tidak menggambarkan beliau dipihak yang benar.
Sementara Najib Razak dan isterinya, Rosmah Mansor yang turut dikaitkan dengan keistimewaan yang diterima Deepak masih enggan memberi sebarang reaksi sehingga ini, paling awal bertindak ialah SPRM yang mengatakan tiada elemen rasuah dalam kontroversi itu. SPRM dalam siasatan awalnya mendapati apa yang berlaku hanyalah berkaitan salah urus saja.
Soalnya sudahkah SPRM melakukan siasatan dan mendapatkan maklumat daripada Sabbaruddin sendiri? Adakah SPRM pernah melihat surat daripada Hasan Malek kepada Sabbaruddin yang mengarahkannya meluluskan permintaannya itu?
Kenapa SPRM terlalu awal mahu membersihkan Deepak dan Hasan Malek?
Hari ini Timbalan Menteri Kewangan, Ahmad Maslan yang pernah berbangga dengan pointer 3.85 yang dimilikinya juga tampil menjelaskan di Parlimen bahawa tiada campurtangan menteri kabinet dalam meluluskan pinjaman kepada Deepak itu.
Kata Ahmad Maslan lagi, pihaknya juga dimaklumkan bahawa Sabbaruddin juga mengakui kenyataannya mengenai isu itu telah diputar belit oleh media alternatif.
Persoalan yang sama juga ditanyakan kepada Ahmad Maslan, adakah beliau tahu dan melihat surat Hasan kepada Sabbaruddin yang mengarahkannya meluluskan penyelesaian tanpa faedah melalui 120 keping cek post dated? Tahukah juga beliau bahawa Hasan pernah mengugut mahu memecat Sabbaruddin dalam suatu perjumpaan?
Jika beliau tidak tahu semua itu dan tidak pernah berusaha mahu mendapatkan maklumat daripada Sabbaruddin, janganlah begitu mudah bercakap urusan Deepak itu tidak ada campurtangan menteri kabinet. Janganlah memalukan diri sendiri dengan pointer 3.85 itu.
Blog ini pada 20 May lalu adalah yang paling awal mendedahkan mengenai isu keistimewaan yang diterima Deepak setelah berbual panjang dan minum petang dengan Sabbaruddin. Hanya setelah itu barulah ianya dipetik oleh beberapa blog serta portal berita, manakala ada pula portal berita yang menemui sendiri Sabbaruddin kemudiannya.
Dalam pertemuan dengan Sabbaruddin itu, beliau telah menunjukkan beberapa dokumen yang antaranya adalah surat daripada Hasan yang mengarahkannya meluluskan penyelesaian melalui pembayaran 120 cek post dated itu serta memaklumkan juga perbincangan di pejabat menteri telah bersetuju dan ia didapati telah diadakan sejak Januari 2013 lagi.
Adakah ini bukan campurtangan menteri kabinet namanya wahai Ahmad Maslan?
Kalau Ahmad Maslan tidak pernah tahu adanya surat Hasan kepada Sabbaruddin itu, beliau tidak seharusnya mengeluarkan kenyataan tidak bertanggungjawab itu. Sebelum bercakap, terutamanya di Parlimen, dapatkanlah maklumat menyeluruh terlebih dahulu dan bukannya maklumat sepihak sahaja. Setidak-tidaknya berjumpalah dengan Sabbaruddin juga.
Ahmad Maslan juga berkata, Sabbaruddin mengakui bahawa kenyataannya mengenai isu pinjaman Deepak itu telah diputarbelit oleh media alternatif. Sekali lagi Ahmad Maslan keliru. Sabbaruddin tidak pernah menyatakan kenyataannya mengenai pinjaman Deepak diputarbelit, yang beliau kata diputarbelit itu ialah kenyataannya mengenai kemungkinan BN akan kalah dalam pilihanraya akan datang sekiranya tiada sokongan golongan muda dan tiada perubahan dalam kepimpinan Najib.
Hanya ini yang Sabbaruddin kata diputarbelit, bukannya mengenai pinjaman Deepak dan beliau bertegas mengatakan ianya adalah dua isu yang berbeza. Sabbaruddin malah tidak pernah membetulkan kenyataannya mengenai Deepak dan penglibatan Hasan didalam memberi keistimewaan kepada Deepak.
Adakah Ahmad Maslan tahu dan faham pendirian Sabbaruddin itu?
Dalam isu ini, di mana kerajaan nampaknya begitu bersungguh mahu membela tiada unsur rasuah dan tiada campurtangan menteri kabinet, siapakah yang mereka ingin bela? Bank Rakyat yang menjadi naungan ribuan koperasi atau Deepak yang begitu mudah berurusan dengan seorang menteri demi kepentingan peribadinya?
Kenapakah Deepak begitu ingin dipertahankan oleh pemimpin dan pihak berkuasa sekarang? Meski tanpa hujah konkrit, hanya dengan alasan kosong dan siasatan pula tidak pernah dilakukan, Deepak terus cuba dibela dan dipertahankan.
Berbanding peniaga Melayu, usahawan kecil-kecilan dan Sabbaruddin yang cuba mempertahankan Bank Rakyat, sebaliknya Deepak jauh lebih beruntung dan suci di mata para pemimpin kita. (SH 11/06/2014)

0

0

votes
Article Rating
Kongsikan artikel ini


MCA Mahu 3 Wakil, Najib Dijangka Catat Rekod Lantik Menteri Paling Ramai

 Walaupun Perdana Menteri, Najib Razak mengatakan beliau tidak tahu mengenai ura-ura rombakan kabinet yang heboh diperkatakan ketika ini, hakikatnya perkara itu memang tidak dapat dielakkan lagi.
Pertama, kerana memenuhi janji untuk melantik Presiden Gerakan, Mah Siew Keong yang menang dalam pilihanraya kecil Teluk Intan, baru-baru ini dan keduanya pula, sebagai memenuhi kehendak perwakilan MCA yang sudah membuat resolusi untuk kembali semula memegang jawatan dalam kerajaan.
Najib mungkin benar-benar tidak tahu atau tidak berniat merombak kabinetnya kalaulah beliau sudah lupa akan janjinya kepada Mah Siew Keong dan juga pengundi Teluk Intan. Begitu juga, beliau mungkin tidak merombak kabinetnya jika beliau juga lupa pelawaannya kepada MCA baru-baru ini agar parti itu kembali bersama-sama menguatkan kerajaan dan terlupa jufa parti itu sudah mengubah resolusi sedia kembali dalam kerajaan.
Namun jika beliau berpegang kepada janjinya, rombakan kabinet terutama untuk membawa wakil daripada MCA dan Gerakan menyertai kabinet adalah sesuatu yang tidak dapat dielakkan lagi.
Mengikut laporan media sejak seminggu lalu, Najib dijangka merombak kabinetnya sebelum puasa atau selewat-lewatnya selepas sambutan Hari Raya Aidilfitri nanti. Jika rombakan itu hanya melibatkan kemasukan wakil daripada MCA dan Gerakan saja, mungkin ia akan dilakukan sebelum puasa ini tetapi tidak mustahil juga dilakukan selepas sambutan Hari Raya bagi membolehkan Najib mempunyai lebih masa untuk melakukan penyusunan dan pengubahsuaian yang harmoni.
Dalam penyusunan kabinet selepas pilihanraya umum lalu, Najib telah mengosongkan satu jawatan menteri dan tiga timbalan menteri untuk MCA apabila parti itu sedia mengubah semula resolusi tidak mahu menduduki jawatan dalam kerajaan sebagai tindakbalas terhadap penolakan pengundi Cina terhadap parti itu. Kerusi menteri yang dikosongkan untuk wakil MCA ialah menteri pengangkutan yang kini dipangku oleh sepupu Najib, Hishammuddin Hussein.
Apabila kepimpinan MCA berubah daripada Chua Soi Lek kepada Liow Tiong Lai, parti itu bukan saja mengubah resolusi itu, bahkan pimpinan muda yang menerajui MCA sekarang nampaknya lebih ghairah untuk berada dalam kabinet berbanding pendirian lama berada di luar kerajaan.
Di peringkat negeri, wakil MCA sudah pun menduduki tempat dalam EXCO kerajaan dan juga PBT. Wakil MCA hanya belum berada dalam kabinet saja lagi, walaupun resolusi enggan berada dalam kabinet itu sudah lama dibatalkan.
Dengan kemenangan BN di Teluk Intan melalui calonnya iaitu Presiden Gerakan yang dijanjikan jawatan menteri, rombakan kabinet untuk membawa Mah Siew Keong menyertai kabinet adalah sesuai disekalikan dengan memasukkan wakil MCA yang mungkin sudah lama sengsara jiwa berada di luar kerajaan.
Namun sumber tertinggi MCA memaklumkan Najib mungkin sedikit pening dengan rombakan kali ini, terutama untuk meletakkan wakil daripada MCA dalam kabinet kerana MCA mahukan lebih daripada satu kerusi sebagaimana yang telah disediakan oleh Najib.
MCA dikatakan mahu tiga jawatan menteri dan empat timbalan menteri daripada Najib dan ini bermakna semua tujuh Ahli Parlimen MCA yang menang dalam pilihanraya lalu akan berada dalam kerajaan selepas ini. Hujah MCA ialah mereka menolak satu jawatan menteri kerana Gerakan yang ada satu kerusi Parlimen iaitu Mah Siew Keong juga memperolehi satu jawatan dalam kabinet.
Lebih dari itu, sumber itu memberitahu, sekiranya MCA bersetuju menerima hanya satu jawatan menteri, bermakna ia menjadi lebih kecil berbanding MIC yang mempunyai dua wakil dalam kabinet, sedangkan MCA adalah parti kedua terbesar selepas UMNO dalam BN.
Oleh itu, sesuai dengan kedudukannya sebagai parti kedua terbesar dan mempunyai tujuh Ahli Parlimen manakala MIC pula hanya mempunyai lima Ahli Parlimen, kedudukan yang dirasakan paling wajar ialah diberikan tiga jawatan menteri dan empat timbalan menteri.
Bagi Presiden Gerakan, Mah Siew Keong, Najib mungkin tidak mempunyai masalah kerana beliau boleh dilantik sebagai Menteri di Jabatan Perdana Menteri, tetapi di mana mahu diletak wakil MCA itu sedangkan kekosongan yang disediakan hanya satu iaitu Kementerian Pengangkutan?
Lebih memeningkan Najib, sumber MCA itu memaklumkan bahawa MCA juga menuntut jawatan lamanya dalam kerajaan sebelum ini daripada Najib iaitu Kementerian Kesihatan dan Kementerian Perumahan dan Kesejahteraan Bandar yang kini disandang oleh wakil MIC, S Subramanian dan wakil UMNO Sabah, Abdul Rahman Dahlan.
Ada kemungkinan besar Najib akan memenuhi tuntutan itu, sesuai dengan kehendak beliau yang amat memerlukan sokongan pengundi Cina dan ini bakal menyaksikan Subramanian dan Abdul Rahman bakal dipindahkan. Terdapat kemungkinan sekurang-kurangnya satu kementerian baru akan diwujudkan untuk Subramanian manakala Abdul Rahman yang tidak begitu bagus pretasinya tetapi diperlukan kerana beliau mewakili Sabah akan diletakkan sebagai Menteri di Jabatan Perdana Menteri juga, sama seperti Mah Siew Keong.
Dengan jumlah anggota kabinet yang kini seranai 32 orang, rombakan kali ini akan menambahkan lagi jumlah anggotanya. Jika Presiden Gerakan, Mah Siew Keong menjadi Menteri di Jabatan Perdana Menteri dan Presiden MCA mengisi semula jawatan Menteri Pengangkutan yang kini dipangku oleh Hishammuddin, jumlah menteri kabinet akan menjadi seramai 33 orang.
Dan andainya Najib akur dengan permintaan MCA yang mahukan tiga jawatan dalam kabinet pula, anggota kabinet negara kita mungkin menjadi yang paling ramai dalam dunia iaitu seramai 35 orang. Jika diwujudkan lagi kementerian baru, bermakna bertambah lagi kementerian di era kepimpinan Najib ini.
Dalam masa yang sama, walaupun ada ura-ura beberapa menteri daripada UMNO akan digugurkan tetapi kebarangkaliannya adalah tipis kerana jika jumlah menteri UMNO dikurangkan mungkin pula menjejaskan sokongan akar umbi terhadap masa depan Najib sendiri. Menteri daripada UMNO mungkin hanya mengalami pertukaran portfolio sahaja, sesuai dengan kemenangan besar UMNO dalam pilihanraya lalu berbanding parti-parti komponen yang lain, meskipun ada laporan beberapa menteri UMNO seperti Hasan Malek, Tengku Adnan Tengku Mansor dan Jamil Khir Baharom bakal digugurkan. (SH 12/06/2014)

0

0

votes
Article Rating
Kongsikan artikel ini


KJ Anak Emas Najib?

 Kejohanan Bolasepak Piala Dunia tahun ini bukan saja dijadikan kesempatan oleh Menteri Belia dan Sukan, Khairy Jamaluddin sebagai medan mendekati golongan muda melalui program Feista Samba Brazil 2014 yang diadakan di seluruh negara, tetapi juga sebagai medan menunjukkan hubungannya yang boleh bergurau senda dengan Perdana Menteri, Najib Razak.
Sempena Piala Dunia tahun ini, Khairy Jamaluddin atau KJ melalui melalui kementerian yang diterajuinya telah menganjurkan program Fiesta Samba Brazil 2014 dengan memilih 14 tempat di seluruh negara sebagai tempat untuk peminat bolasepak menonton semua perlawanan secara langsung melalui skrin besar yang disediakan.
Pada malam perlawanan pertama, KJ telah berada di Dataran Merdeka menonton bolasepak bersama ribuan wargakota dan turut juga mengadakan pertandingan menjaringkan gol di mana beliau menjadi penjaga gawangnya. Sesiapa yang berjaya menjaringkan gol juga akan diberikan hadiah misteri.
Setelah berjaga sehingga subuh memeriahkan program di Dataran Merdeka itu, KJ cuba bergurau dengan menulis di twitternya yang ditujukan kepada Perdana Menteri -@NajibRazak Boss, saya demam panas, badan sakit tak boleh bangun sejak semalam. Maaf tak dapat kerja hari ni, esok hantar slip MC #CubaNasib.
Najib kemudiannya membalas tulisan KJ itu dengan tulisan – @Khairykj Glad you felt well enough to coma for Cabinet Meeting #MCDitolak.
Setelah mendapat balasan daripada Najib itu, KJ kemudiannya menulis lagi bahawa ini adalah sebagai pengajaran kepada sesiapa yang cuba kelentong boss masing-masing sempena Piala Dunia ini.
Gurau senda antara KJ dengan Najib ini menjadi viral dan bualan di media sosial di mana ribuan pengguna laman sosial telah meretweet atau memasukkannya ke laman sosial Facebook. Sementara ada yang memuji, mengeji dan menyindir KJ serta Najib kerana gurau senda itu, satu perkara yang nyata ialah ialah KJ telah berjaya menunjukkan kepada umum hubungannnya yang rapat dan boleh bergurau senda dengan Perdana Menteri.
Tidak seperti menteri atau pemimpin UMNO dan kerajaan lain yang hanya berkomunikasi secara formal atau memaklumkan program serta aktiviti masing-masing kepada Najib melalui laman mikro Twitter, KJ sebaliknya telah memanfaatkan bahawa beliau jauh lebih ke depan berbanding yang lain dalam penggunaan media sosial ini.
Dengan gurau sendanya mendapat respon yang menghiburkan daripada Najib, KJ juga menjadi satu-satunya menteri yang setakat ini boleh berbuat demikian dengan seorang Perdana Menteri.
KJ juga tentunya gembira kerana hubungannya yang boleh bergurau senda itu telah diketahui oleh sebahagian besar rakyat negara ini.
Ini sekaligus menyerlahkan hubungan yang rapat antara Najib dengan KJ walaupun daripada tahun 2009 hingga 2013 lalu beliau diketepikan oleh Najib daripada menduduki sebarang jawatan dalam kerajaan. Hanya dalam penyusunan kabinet selepas PRU 13 barulah KJ dimasukkan sebagai Menteri Belia dan Sukan.
Keadaan ini juga menyerlahkan bahawa Najib mungkin sudah melupakan kejadian di mana KJ pernah pergi ke rumah Anwar Ibrahim sebaik beliau dibebaskan daripada penjara untuk menguruskan passportnya bagi menjalani pembedahan tulang belakang di Jerman.
Peristiwa yang berlaku ketika Pak Lah menjadi Perdana Menteri dan Najib sebagai Timbalan Perdana Menteri itu telah menimbulkan spekulasi kemungkinan Anwar turut dibawa kembali menyertai UMNO. Najib sendiri serta ramai kalangan dalam UMNO dilaporkan tidak senang dengan perkembangan itu dan ketika itu KJ dikatakan terpaksa menemui Najib untuk menjelaskan kedudukan sebenar dan rasional pemergiannya ke rumah Anwar itu.
Namun kini nampaknya semua kesangsian itu telah berakhir.
Hubungan mesra Najib dengan KJ ini juga dikatakan sebagai membalas budi kesediaan Pak Lah mengundurkan diri dan menyerahkah jawatan Perdana Menteri kepadanya.
Dengan kejayaan KJ menunjukkan hubungannnya yang mesra, intim dan boleh bergurau senda dengan Najib itu, tidak diragui bukan saja menghapuskan kesangsian dalam UMNO sendiri terhadap karier masa depannya, bahkan bakal menyerlahkan lagi masa depannya yang semakin cerah selagi Najib menjadi Perdana Menteri.
Najib juga dilaporkan amat menyenangi prestasi dan keupayaan KJ sehinggakan ketika Presiden Amerika Syarikat, Barack Obama melawat Malaysia baru-baru ini pun beliau telah memilih menantu Pak Lah itu sebagai menteri pengiring.
Jika ketika Pak Lah menjadi Perdana Menteri, KJ dilabel sebagai “budak nakal” dan “ketua budak-budak tingkat 4” yang dikatakan mempengaruhi pentadbiran ketika itu sehingga menimbulkan rasa tidak senang bekas Perdana Menteri, Mahathir Mohamad, perjalanan masa nampaknya telah mentransformasi beliau menjadi “anak emas” kepada Najib Razak pula.
Jika pun tidak dalam rombakan kabinet yang terdekat ini, dalam rombakan yang seterusnya nanti pasti menyaksikan KJ turut mengalami kenaikan pangkat dalam kerajaan. Tindakan saling berbalas gurauan yang ditunjukkan ini mungkin salah satu petunjuk ke arah itu dan menunjukkan turut menyenangi antara satu sama lain yang jarang ditunjukkan oleh Najib terhadap menteri yang lain. (SH 13/06/2014)

0

0

votes
Article Rating
Kongsikan artikel ini